text:
Marghollin.fo: Dagurin nærkast, har Marghøllin í Vági verður klárt til at taka í nýtslu. Í hesum døgum verður gjørt klárt til at leggja graslíkisvøll og rennibreyt.
Undirlagið undir graslíkisvøllinum og rennibreytini verður nú lagt út. Ein partur verður lagt við grúsi og ein partur við asfalti.
Tá hetta arbeiðið er liðugt, verður farið undir at leggja graslíkisvøllin á og eisini at gera rennibreytirnar. Graslíkisvøllurin verður lagdur á seinni í hesum mánaðinum og gongst sum ætlað verða fyrstu venjingarnar á graslíkisvøllinum í Marghøllini longu í januar.
Rennibreytin verður løgd fyrst í februar. Tá er arbeiðið við innibygningunum eisini komið væl áleiðis. Í innibygninginum eru skiftirúm, wc, goymslurúm, skrivstovur, undirvísingar- og fundarhølir og køkur.
Komandi vikurnar verður økið millum Marghøllina og Páls Høll eisini gjørt liðugt, soleiðis at alt økið verður innbjóðandi, tá stóri dagurin verður inni á Oyrunum í nærmastu framtíð.


c: text/html

text:
Í morgin leygardagin fellur avgerðin í landskappingini í talvi 2018. Allir dystirnir í seinasta umfari vera á Finsen í Havn – í nýumbygdu gomlu kommunuskúlaauluni. Fyrstu leikirnir verða fluttir longu klokkan tíggju fyrrapartin.
Oddaliðini í fremstu deildini møtast í avgerandi innanhýsis dysti. Eins og í fjør stendur kappingin um meistaraheitið millum Havnar Telvingarfelag og Sandavágs Talvfelag. Hetta eru feløgini, sum hava gjørt seg galdandi seinnu árini. Sandavágsmenn vunnu FM-heitið fýra ár á rað, men í fjør breyt Havnar Telvingarfelag sigursrøðina. Havnarmenn eru tvey stig fremri undan seinasta dystinum. Men vinna vágamenn 3-1, eru teir føroyameistarar. Havnarmenn standa seg við teprum 1½-2½ tapi. Í fjør var støðan at kalla meinlík. Tá var hálvttriðja stig á muni, sandavágsmenn vunnu 3-1, men endaðu eitt hálvt stig aftari.
Manningin á fyrsta liði hjá Sandavágs Talvfelag er soleiðis fyri í morgin, at tríggir av føstu fýra telvarunum eru sáttmálaspælarar í Betri-deildini, og skulu spæla fótbóltsdyst seinni á degi. Rógvi Egilstoft Nielsen í EB/Streymi, og Høgni Egilstoft Nielsen og Silas Eyðsteinsson í 07 Vestur. EB/Streymur spælir klokkan fimm, og 07 Vestur klokkan fýra, so har verður sum til skraddarans barsil. Tað er bara at flyta skjótt og væl. Hjá havnarmonnum eru nú allir mans tøkir – eisini stórmeistarin Helgi Dam Ziska.
Støðan í 1. deild fyri síðsta umfar er henda:
Havnin 29½
Sandavágur 27½
Klaksvík 20
Havnin 2 15½
Kollafjørður 9
Gøta 6½
Dystirnir í seinasta umfari:
Sandavágur – Havnin
Klaksvík – Havnin 2
Gøta – Kollafjørður
Stríð um uppflyting
Spenningur er eisini í hinum deildunum. Í 2. deild er hørð kapping millum Klaksvíkar Talvfelag og Sandavágs Talvfelag um hvat av teimum fær eitt lið aftrat upp í bestu deildina. Bara hálvt stig er millum oddaliðini, sum møtast í avgerandi sínamillum dysti um uppflyting.
Oddastøðan í 2. deild
Klaksvík 23
Sandavágur 22½
Vestmanna 20½
Meðan seks lið eru í 1.- og 2. deild, eru liðini í 3. deild heili tíggju í alt. Har kappast tvey feløg um uppflyting í 2. deild. Tey eru Talvfelagið Streymur og Tofta Talvfelag. Sundalagsmenn eru á odda og hava 25 stig. Toftamenn eru tvey stig aftari, og hava tí enn ein møguleika.
Ókeypis er hjá fólki at ganga inn á Finsen at fylgja við telvingini. Klokkan 16 fer Rigmor Dam, landstýriskvinna í mentamálum at handa føroyameistarum og øðrum vinnarum steyp og heiðursmerkir

robotstxt: allowed

filter: keep


text:
Orð og lag: Lelia N. Morris
Týtt: Victor Danielsen
1. Heim í Himmalin vit ferðast hina beinu, smølu leið,
sum Guds vitni undan okkum gingu fyrr;
Kristi krossur er vár æra, hvørt eitt spor vár fótur steig,
sum vit stevna á tær opnu himmaldyr.
Niðurlag: Um tað alt vit skulu tala saman tá,
tá ið tú og eg hin ljósa staðin ná,
hvussu grátur mangan rann,
hvussu trúgvin alt tó vann –
um tað alt vit skulu tala saman tá.
2. Ein er tímin, eingin kennir, einglar vita ei um hann,
tá í dýrd av Himli Harrin koma skal,
tá úr grøv tey frelstu rísa, og hvør sál, sum Jesus fann,
verður umbroytt til at møta honum sæl.
3. Við profetum og ápostlum, við Guds vitnum øllum tá
minnast vit ta náði, sum her okkum bar;
best av øllum: Har er Jesus, konga Kong vit skulu sjá,
sameint prísa honum allar ævir har.


text:
undir hesi yvirskrift hevur vágaportalurin eina yvirlýsing frá hagastýrinum í Nípuni í Miðvági um gongd í haganum
Greinin Ý vp.fo:
N˙ eru lombini k°ttar.
Hagin er undir sera nˇgvum trřsti av teimum mongu ferafˇlkum sum skulu ˙t til TrŠlanÝpu og B°sdalafoss. Ta eru vitjandi hv°nn dag, Ý °llum veri. Vit hava vÝst ß, at gangast skal bert ß g°tuni, men hetta verur ikki virt. Hetta sŠst aftur har stˇr °ki i eru slitin og niurtraka. Hagafuglurin er Ý stˇrari minking og fˇlk fara yvir til hv°rt reiur at taka nŠrmynd. Fuglaljˇ hoyrist nŠstan ikkilongur.
Seyurin st°ast ikki longur ˙ti ß TrŠlanÝpuni. Eitt fylgi ß eini 40 Šr hava hildi til ˙ti ß TrŠlanÝpuni og vit sˇu tÝliga Ý heyst hvussu nˇgv minni lombini vˇru blivin. Mest ˇrˇgvandi er, at tey st°rstu lombini eru komin har frß. N˙ er tey k°ttar. TÝ noyast vit at minka um ßseyatali.
Vit hava stongt portri niri vi Leitisvatn, so n˙ er bert gangandi eftir Ovaru g°tu. Alt °ki fram vi Leitisvatn er illa sliti og niurtraka, so at her mß ein g°ta gerast fram vi vatninum.
Til hon verur liug, skal einans Ovarag°ta br˙kast at ganga eftir.
Vit hava gj°rt eina avtalu vi Hiking.fo um innkrevjing fyri bˇlkaferir i eru vi feraleiara. Hetta er tˇ ikki galdandi fyri sk˙laflokkar og einstaklingaro.l. Men hetta er mest Štla til teir nˇgvu ˙tlendingarnar sum koma har Ý hˇpatali.
Sum n˙ er koma bussar vi stˇrum bˇlkum har tey gjaldafrß 600 til 800kr og har ionki fer til hagan. ┌tlendskar fyrit°kur selja eisini t˙rar ˙t Ý hagan uttan at hagin fŠr naka fyri hetta. Umframt f°royskar feraskrivstovur,
Vit hava havt eina peninga b˙ssu vi portri ta kemur bert um20krˇnur inn um dagin. So, at ta riggar ikki vŠl.
Peningur i inn kemur verur br˙ktur til at gera eina g°tu nian ß TrŠlanÝpu, og eina g°tu framvi vatninum og til vilÝkahald og ßb°tur.
Nˇgvir mans hava arbeitt ˇl°nt Ý longri tÝ at umvŠla Ovaru g°tu og vit hava fingi stuul frß Vßga kommunu ľ Tyrludeildini hjß Atlantic - Eik banka og frß P/f Hiddenfjord, men enn er nˇgv eftir og ein partur mß umvŠlast beinanvegin og ein g°ta mß gerast nian ß TrŠlanÝpuna sum skjˇtast, og eftir ta, at geraeina g°tu fram vi Leitisvatni.
Hetta er sera kostnaarmiki og tÝarkrevjandi og ringt erat fßa fˇlk til ˇl°nt arbeii.
Ta er framhaldandi m°guligt at ganga sum einstaklingur ˙t Ý NÝpu uttan gjald, men vit hava sett eitt skelti upp ß enskum, har vit heita ß ferafˇlk um at tekna seg til bˇlka t˙rar.
Vˇnandi fara fˇlk at halda seg til g°turnar n˙ tß ein feraleiari er ˙ti ß °kinum.
Vit royna hesa skipan Ý fyrstu syftu, og sÝggja vit hvussu ta fer at ganga.
Hetta verur settÝ verk mßnadagin 11/6-2018 ľ Eftir hetta skulu allir bˇlkat˙rar, sum eruvi feraleiara, frammanundan gjaldast ß Hiking.fo - Gjaldi verur 400 kr. og vi eini avslßttarskipan, har fleiri fˇlk eru,bÝligari er. T˙rurin tekur 3-4 tÝmar.
Vegna hagastřri
Jˇhannus Nattestad
Gunnar R.Nattestad
Sˇlberg Olsen


text:
Lønarútgjaldingarnar 6,5% hægri í september í mun til sama mánað í fjør
Mánaðarligu hagtølini fyri útgoldnar lønir eru dagførd til og við september mánað.
Árstíðarjavnaðu lønarútgjaldingarnar vóru í september 750 milliónir krónur, ið er 6,5 % meira enn sama mánað í fjør. Samlaðu lønarútgjaldingarnar fyrstu 9 mánaðirnar av árinum eru 5,8% hægri í mun til sama tíðarskeið í 2016.
Mest lisið í farnu viku
Countryrøddin hjá Alex er tagnað her
Prát við Virgar Dalsgaard
Prát við Virgar Dalsgaard
Sjúrður Højgaard við umbygdum barnavogni - allar Føroyar fáa vitjan
Bussur útav
Vit mugu tora at standa við okkara sannføring
Pól Huus Sólstein hugleiðir
Nýggju plakatirnar hjá Suffiu Nón eru komnar í handlarnar
Summarungdómsmøtir í Havn 2018
Tað villasta eg havi upplivað - hetta var heilt fantastiskt
Nærum liðugt við Grótbrúgv
Ein samandráttur frá Runutusk2018 - VIDEO
Mál útloysti jarðskjálvta
Flottir eru teir -myndatema
Klaksvíkar Býráð fer í dag at viðgera Sjósavnið
Vespureiðrið (81) - 18. juni 2018
Víkingur ynskir sær HJK Helsinki - bolt.fo
Prestur letur kaffistovu upp
Hagtøl geva ábending um at fiskimenn hava rætt
Ruth inn av seinasta túrinum fyri summarferiuna
Øll hini málini eru avgreidd frá tinginum
Hugnaløtan (25) - Gestur: Alfred Olsen
Samrøður frá Countryfestivalinum 2018
Jacob Vestergaard: Ótryggleikin í føroysku fiskivinnuni veksur fyri hvønn dag
Samband
Postboks 226
FO-600 Saltangará


text:
Avgerandi átak og sigursrúsur
Mest umfatandi átakið hjá føroyskum sálarfrøðingum nakrantíð hevur verið fakfestivalurin, sum felagið skipaði fyri fyrstu ferð í 2011. Á fakfestivalinum hetta árið og í 2012 og 2013 vóru verkstovur og fyrilestrar í hópatali, sum 30-35 sálarfrøðingar úr Føroyum og uttan úr heimi skipaðu fyri og hildu. Fakfestivalarnir vóru fyri tað mesta á Hotel Føroyum, men Norðurlandahúsið varð eisini brúkt eftir tørvi.
Stigtakarar til Sálarfrøðiliga Fakfestivalin vóru Jan Willemoes og Tóra Petersen. Jan bar upp á mál við Tóru í 2010, at felagið átti at skipað fyri eini ráðstevnu við verkstovum og fyrilestrum, ið bæði almenningurin og føroyskir sálarfrøðingar um allan heim kundu fingið gagn av. Orðið var ikki meira enn hálvtalað, so varð tann stóra verkætlanin skotin í gongd. Stýrisbólkur varð settur niður at standa fyri fyrsta festivalinum, sum varð avgreiddur væl og virðiliga í mars 2011.
"Okkara hugsan var, at vit skuldu knýta allar føroyskar sálarfrøðingar í heiminum saman á festivalinum, har teir kundu leggja tað fram, teir høvdu upp á hjarta. Vit hava eisini tikið stig til at upphevja landafrøðiligar forðingar millum sálarfrøðingarnar í Føroyum og uttanlands á tann hátt, at allir eru skrásettir á heimasíðuni hjá felagnum og kunnu samskifta umvegis eitt nýtt intranet har. Eisini øll undir útbúgving eru savnað í serligari deild fyri lesandi á heimasíðuni og á Facebook. Hetta knýtir tey tættari at Føroyum", sigur Jan Willemoes.
Hetta stendur m.a. skrivað um Sálarfrøðiliga Fakfestivalin í bókini "Sálarfrøðingar í Føroyum 1973-2013", sum Uni Arge hevur skrivað.


text:
Pressarin nógvar og ymiskar uppgávur
Pressarin, hjá Skipasmiðjuni Mest í Havn, hevur bæði nógvar og ymiskar uppgávur.
Hann sleipar skip, aliringar og annað. Hann siglir við losi, siglir eftir sjúkum sjófólki og trýstir skip til og frá bryggju.
- Vit eru altíð klárir til arbeiðis- sigur maningin á Pressaranum við sjómanstrúboðaran.
Hann vitjaði umborð í morgun tá teir vóru á Skála og sleipaðu Vesturleika út úr dokkini og til bryggju.
Pressarin sleipar javnan skip úr dokkini. Tað eru skip sum ikki hava bógskrúvir ella skip har menn arbeiða uppá høvuðsmotorin ella uppá bógvskrúvirnar. Nótaskip, sum kunnu nýta høvuðsmotorin klára væl út sjálvi, tí tey hava góðar bógvskrúvir.
Pressarin er bygdur á Skipasmiðjini í Havn í 1996 og hevur tveir motorar á 350 hestar hvør.
Tvær manningar á tveir mans eru knýttir at honum og teir hava tilkallivakt allar tímarnar í samdøgninum.
Pískarin, lítli sleiparin hjá Mest á Skála, hjálpti til at fáa Vesturleika til bryggju.
Mest hevur fyri stuttum ognað sær nýggjan og størri sleipara afturat Pressaranum. Hann er tikin upp á beding í Havn og verður nú gjørdur klárur.


text:
Nú er summarið endiliga komið, henda ljósa góða tíð, sum vit stóran part av árinum bíða eftir. Vit hava frí og kunna løða okkum upp aftur við ljósi og orku. Vit á listablogginum ætla okkum uttanlands at halda summarfrí, men fara á blogginum at fagna summarinum við summarferiulist.
Dagsins summarlistaverk er ein framúrskarandi ljós og løtt vatnlitamynd hjá Torbirni Olsen av Haldórsvík.Torbjørn Olsen er mest kendur sum ein framúrskararandi portrettmálari og ekspressivur koloristur, sum hevur málað nógvar altartalvur seinastu árini. Men Torbjørn Olsen fevnir eisini tað spontana, impressionistiska og dugir sjáldsama væl at skráseta ljósárinið ein summardag sum hendan í Vík.
(KP)


text:
Sólvá í starvsvenjing á Fólkatingi
Síðst í mars kom Sólvá Magnadóttir frá NámX - Tórshavnar Kommunuskúla í starvsvenjing hjá Javnaðarflokkinum á Fólkatingi. Sólvá hevur havt stóran áhuga í okkara arbeiði og hevur verið ógvuliga dugnalig undir uppihaldinum. Vit ynskja henni góða eydnu framyvir.
Hon greiðir her stutt frá sínum upplivingum á borgini:
Christiansborg, 7. apríl 2017
Tað er fríggjadagur, og tað merkir at mín tíð sum starvsnæmingur á Christiansborg er komin at enda.
Í tvær vikur havi eg nú starvast í miðdeplinum hjá fólkarænum í bæði Danmark, Føroyum og Grønlandi, Christiansborg. Eg havi upplivað og sæð ómetaliga nógv - eitt nú kongaparið úr Belgia og ukrainska forsetan, og eg havi lært meira enn eg nakrantíð hevði kunnað ímyndað mær áðrenn eg kom.
Eg kenni meg ógvuliga priveligera, at hava fingið møguleikan at síggja tað arbeiðið, sum dagliga fer fram inni á borgini við nýggjum eygum, og eg veit at eg havi fingið upplivingar og lærdóm, sum eingn skúlabók hevði kunnað givið. Ja- stutt sagt haldi eg ikki, at eg hevði kunnað funnið eitt starvspláss, sum hóskaði betur til mín.
Í farnu viku havi eg verið á vitjan á bæði føroysku sendistovuni og í Ráðgevingini. Eg havi upplivað at verið í bólkafundi við donsku Sosialdemokratunum og havi hitt onnur ung, sum eisini valdu at taka leiðina til Christiansborg at forvitnast í bæði eina og tvær vikur.
Hevur tú hug at gerast starvsnæmingur hjá Javnaðarflokkinum á Fólkatingi? Set teg í samband við okkum á: +45 61 62 50 37


text:
Ein samansettur portalur
Mælt verður til at menna eina samansetta portalloysn. Hetta tilmæli er fyrst og fremst grundað á eina tørvslýsing, sum varð gjørd saman við lyklaáhugabólkum frá vinnuni og almennum stovnum og á ráðgeving frá serfrøðingum úr Danmark og Estlandi.
Tað eru longu í dag fleiri, góðir portalar, men av tí at teir ikki eru savnaðir á einum stað, skal borgarin í ymisk heraðshorn at leita eftir upplýsingum um seg, eins og hann skal leita ymsastaðni eftir tænastum, sum vinnan og tað almenna hava at bjóða.
Dømi um tænastuveitarar, sum hava portalar:
- Tryggingarfeløg
- Pensjónsfeløg
- Oljufeløg
- Peningastovnar
- SEV
- Telefonfeløg
- TAKS
Umframt portalarnar er talgildi postkassin Mínboks, ið eisini hevur hentleikar til talgild oyðubløð.
Fyri at fara eftir skjótt syftu seiðunum fyrst og eftir stuttari tíð at kunna røkka munagóðum úrslitum, ið koma borgaranum til góðar, verður mælt til at gagnnýta tær loysnir, ið longu eru. Hetta kann gerast við at menna ein portal, sum hevur eina felags innritan, ið gevur atgongd til hesar loysnir.
Portalurin kann innihalda felags hentleikar, t.d.:
- Grundupplýsingar um borgaran, t.d. navn, bústað, borgarastøðu og postbústað
- Talgildan postkassa til trygt brævasamskifti
- Talgild oyðubløð til umsóknir, innlatingar, fráboðanir og annað
- Talgildan kalendara við møguleika at bíleggja tíð hjá t.d. lækna og til at góðkenna innkallingar
- Felags innritan og talgilda undirskrift
- Mína síðu, har borgarin kann fáa yvirlit yvir síni viðurskifti
- Yvirlit yvir leinki til portalar, ið nýta somu felags innritan
Við hesari loysnini fær borgarin eina inngongd til teir portalar og tær talgildu tænastur, ið longu eru í dag.


text:
4. des.: Sjálv haldi eg ikki, at eg eri ein, sum stressar lætt. Eg eri nokk so rólig og dámi væl at hava nokk at gera. Men eitt sum kann koppa meg eitt sindur, er um eg ikki hava fult kontroll. Tí tað dámi eg sera væl. Eg dámi væl at vita, hvat eg skal gera, hvat fer at henda og hvar o.s.fr. Tískil havi eg eisini nógvar listar. Og eg elski listar, tí so kann eg seta eitt flugubein við hvørja uppgávur ella ætlan, tá hon er gjøgnumførd. So ja, eitt slag av kontroll-freak eri eg uttan iva, men tá man hevur tvey smábørn, fulltíðarstarv, eitt ávegis brúdleyp at planleggja og jólini nærkast, so er nokk so ringt at lata vera við at vera tað.
Maðurin má tíverri bíða við at fáa sær ein ring, tí at ringfingurin, sum hann skaddi í hondbólti er enn hovin.
Brúdleyps fyrireikingar eru so at siga komnar uppá pláss, og tað er so deiligt. Eg vil siga, at um vit høvdu havt longri tíð enn 3-4 mðr. at planlagt hetta brúdleypið, so hevði eg nokk verið eitt sindur meira stressað. Í mínum føri er tað væl frægari at hava styttri tíð til at gera ætlanir, tí so sleppi eg frá at hugsa alt ov leingi um ymiskar smálutir, og tí er eisini lættari at taka avgerðir. Eg meini so við, bara tað at velja ein ring, sum eg skal hava á restina av lívinum, vísti seg at vera ein sera torfør avgerð. Eg gekk leingi og spekuleraði á, hvat fyri ein eg skuldi velja, tí tað er eitt hav av møguleikum. Aftaná nógvar vikur havi eg so endiliga valt ein við hjálp frá vinkonum, manninum og góðum sølufólki, og eg eri tíbetur sera glað fyri hann. Maðurin má tíverri bíða við at fáa sær ein ring, tí at ringfingurin, sum hann skaddi í hondbólti er enn hovin. Gita um eg haldi tað vera irriterandi? Men sum tað er deiligt at kunna seta eitt flugubein við ‘at-finna-ein-ring’ uppgávuna.
Hóast eg ikki eri stressað av brúdleyps fyrireikingum enn tíbetur, so merki eg, at tað er ivaleyst at gera. Nú tá vit eisini nærkast jólini, so er eisini alt tað at hugsa um – jólaveitslur hjá børnunum, jólaborðhald, føðingardagur hjá dóttrini, jólagávur, fyrireikingar til jólini sum heild v.m., men sum sagt so dámi eg væl at hava nokk at gera, so eg ivist ikki í, at eg klári at sleppa mær undan stressinum.
Eg havi eisini fingið at vita nakrar ferðir, at eg má njóta hesa tíðina, har vit planleggja brúdleypið, tí at hana fáa vit heldur ikki aftur. Eg má eisini siga, at tað hevur eina vissa sjarmu, tí at tað eru ikki bara eg og Brian, sum gleða okkum til stóra dagin, men okkara familja og vinfólk gleða seg eisini nógv – summi nógv meira enn vit høvdu væntað, og tað er so deiligt og stuttligt. So ja, eg royni eisini at njóta hesa planleggingartíð, ið spakuliga ger okkara brúdleyp veruligt. Og nú nærkast eisini við fullari ferð, og vit bæði saman við øllum øðrum gleða okkum meira og meira.
Men brúdleyps stress? Nei, einki enn men spyr meg aftur nakrar dagar áðrenn brúdleypið, tá vit eru ígongd við at seta borð upp, pynta hølið o.s.fr. Tá er svarið kanska nakað annað, men eg vóni ikki ☺
Deil hesa grein


text:
IRF hevur valt at nýta appina alarm.fo at kunna borgaran um broytingar og annað, sum hevur við IRF at gera.
Alarm.fo er ein nýggj fráboðanarskipan, har kunnað verður stutt um ymist, sum er týdningarmikið at fáa út til borgaran.
Skjót kunning
– IRF hevur ofta tørv á at fáa eina skjóta kunning út til nógv fólk. Her meta vit, at appin hjá alarm.fo er ein góður háttur, at fáa hendan boðskapin út, sigur Poul Andrias Joensen, stjóri í IRF.
Hann vísir á, at tað kann vera, at vegna tekniskt brekt, verður rusk ikki heintað í einum ávísum stað, ella at tørvur er at boða eini ávísari bygd frá, nær rottangar verða tømdir í tí bygdini.
– Vit vóna, at fólk fara at nýta hesa skipanina, og at hon fer at hjálpa um við kunningini til almenningin, sigur Poul Andrias.
Hent kunning
Alarm.fo kunnar um ymisk týdningarmikil viðurskifti í samfelagnum. Til dømis broytingar hjá Strandfaraskipum landsins, týdningarmiklar kunningar frá Heilsufrøðiligu starvsstovuni, týdningarmiklar kunningar frá eini kommunu, ymsar hentar upplýsingar frá einum festivali, grindaboð og nógv annað.
Og nú kunnar alarm.fo eisini vegna IRF.
Á alarm.fo ber til at gera avmarkingar, til dømis so at ein bara fær ta kunnningina, ið hevur við tað økið í landinum, har ein sjálv/ur býr.
Fá tær appina
IRF heitir á borgaran um at fáa sær hesa ókeypis appina á fartelefonina, so at fólk fáa betri og skjótari kunning frá IRF.
IRF fer eisini framyvir at kunna á heimasíðu, facebook og í miðlunum annars. Men skjótasti hátturin at fáa kunningina, er óivað gjøgnum alarm.fo.
Mynd:
Poul Andrias Joensen, stjóri í IRF (t.v.) og Torben Nielsen frá alarm.fo.


text:
Tíðindi
5. mars 2018
Hóast fleiri serflokkar og sertilboð eru stovnað seinnu árini fyri næmingar við serligum avbjóðingum, so ganga nógv teir flestu næmingarnir í vanligum skúla í Føroyum. Í Danmark hinvegin hava tey drúgvar siðvenjur við serskúlum; rákið seinnu árini hevur tó verið, at fleiri serskúlar eru niðurlagdir, og næmingar, sama hvønn tørv teir hava, skulu í vanligan skúla.
- Tað ljóðar so gott og vakurt, at fólkaskúlin er ella skal vera fyri øll, men viðhvørt er fólkaskúlin ikki tað rætta fyri summi. Í grundini er tað misskilt atlit at siga, at øll skulu hava sama tilboð. At koyra børn við autismu í ein stóran skúlaflokk er als ikki tað rætta fyri tey. At hava sum mál, at øll børn, sama hvørjar avbjóðingar tey hava, skulu vera partur av einum vanligum skúlaflokki, er heilt av leið, tí tað avdúkar, at tú hevur ikki skilt, hvat til dømis autisma er fyri nakað. Hevur tú autismu, er tað besta fyri teg at hava lærarar rundan um teg, sum arbeiða út frá autismunámsfrøði.
Malan Mohr vísir á, at hjá nógvum børnum við autismu er tað ógvuliga strævið at vera partur av einum vanligum skúlaflokki.
- Tey gerast strongd, og strongdin kann elva til angist. Tað verður mett, at 80 prosent av børnum við autismu líða av angist og ótta. Óttin kann koma av, at næmingurin verður settur inn í eitt umhvørvi, har einki er givið frammanundan; hann veit ikki, hvat hann skal gera har, hvussu leingi hann skal vera har, hvat er á skránni har, hví ein nýggjur lærari knappliga er í stovuni, í grundini er hann púra fyri ongum. At vera í einum rúmi ein heilan dag, har tú einki veitst, er sera avbjóðandi fyri tey.
Les samrøðu við Maluna Mohr, lærara, í Skúlablað nr 1, 2018.
Mynd: Ólavur Frederiksen
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
KOKS letur upp Frammi við Gjónna í apríl 2018.
Adressan hjá KOKS:
KOKS
Frammi við Gjónna
Leynavatn
Tað tekur umleið 30 minuttir við bili úr Tórshavn til KOKS, Frammi við Gjónna.
Vit viðmæla IKKI at tit koyra sjálvi Frammi við Gjónna. Vit hava tí gjørt eina seravtalu við AUTO taxi.
Bílegging av bili kann gerast á booking@auto.fo
Kort: Trýst her!
Felagsborð
Okkara felagsborð, sum er til 8 persónar, njóta tit við at sita til borðs saman við øðrum gestum, ella tit kunnu bíleggja borðið fyri tykkum sjálvi, um tit eru 6 - 8 persónar.
Matskráin og tænastan til felagsborðið og vanligu borðini er hin sama.
Eru gestirnir fleiri enn 9, ber bert til at bíleggja borð við at senda ein teldupost til koks@koks.fo
EINKI BORÐ TØKT YNSKTA DAGIN?
Til ber at skriva teldupost til koks@koks.fo, og síðani skriva vit tykkum á bíðilistan til ásetta dagin.
ÁÐRENN BÍLEGGINGIN VERÐUR VÁTTAÐ, SKAL GJALDSKORTIÐ SKRÁSETAST HJÁ OKKUM
Fyri at vit kunnu verja okkum fyri følskum bíleggingum, ella at eingin kemur, er neyðugt at skráseta títt gjaldskort til bíleggingina. Tá ið tú hevur avgreitt bíleggingina, kemur ein nýggj síða fram, har tú skrivar upplýsingar á gjaldskorti.
Vit gera vart við, at bíleggingin er ikki endalig fyrr enn upplýsingar á gjaldskortinum eru skrásettar. Einki verður tikið av gjaldskortinum uttan so, at tú ikki kemur.
Tiknar verða 700 kr. fyri hvønn, um tú ikki gevur avboð í seinasta lagi 24 tímar áðrenn tína borðbílegging.
Vit gleða okkum til at bjóða tykkum vælkomnum á KOKS.
Gjald fyri at ikki møta : #Amount#,- DKK pr. persón


text:
15.06.2018 Jenis av Rana
Vegna summarfrí, er viðtalan stongd frá mánadegnum 18. juni. Opið er aftur mánadagin 9. juli. Hava tygum átrokandi tørv á læknahjálp og endurnýggjan av reseptum, verður víst til Sten Larsen kommunulækna. Eftir kl. 16, og í vikuskiftinum, er vaktlækni at hitta á telefon 1870 Tað ber ikki til at samskifta um heimasíðuna meðan vit eru burtur
08.06.2018 Annika Olsen
Víst verður til hinar læknarnir í Gundadali. Heimasíðan virkar ikki hetta tíðarskeiðið.
09.05.2018 Sten Larsen
Vegna feriu, er viðtalan stongd frá fríggjadeginum 11.mai. Opið er aftur mikudagin 23. mai. Hava tygum átrokandi tørv á læknahjálp og endurnýggjan av reseptum, verður víst til Jenis av Rana kommunulækna. Eftir kl. 16 og í vikuskiftinum, er vaktlækni at hitta á telefon 1870 Tað ber ikki til at samskifta um heimasíðuna meðan vit eru burtur
03.05.2018 Sten Larsen
Viðtalan er opin, men læknanir eru á felags fak fundi fyrrapartin í dag.
02.05.2018 Sten Larsen
Kommunulæknafelag Føroya hevur lýst verkfall frá hósmorgninum 3/5-2018 kl. 8.00 Sum støðan er nú, verður ikki møguligt at fáa læknahjálp her í viðtaluni, meðan verkfall er. Allar planlagdar viðtalur verða avlýstar, so leingi verkfall er. Heimasíðan verður ikki virkin frá 2/5-18


text:
Handlarnir hjá Rúsdrekkasøluni selja alsamt meira veikan løg, tí serliga sølan av spiritusi minkar. Hetta vísir seinasta uppgerðin hjá Rúsdrekkasøluni.
Av øllum vørusløgum vórðu seldir 180.471 litrar av reinum alkoholi í 2015. Í 2010 vórðu seldir 189.471 litrar og í 2008 tilsamans 192.876 litrar av reinum alkoholi.
Tølini vísa, at meira verður selt av víni, meðan minni verður selt av spiritusi. Í 2008 vórðu seldir 48.899 litrar av reinum alkoholi í víni. Í 2015 var talið 53.770 litrar.
Í 2008 vórður seldir 87.704 litrar av reinum alkoholi í spiritusi, men í 2015 var talið minkað heilt niður í 68.563 litrar. Sølan av øli er at kalla óbroytt í mong ár.
Endamálið við Rúsdrekkasøluni var m.a., at hon skuldi virka fyri at tálma nýtsluni. Nýtslan í 1993 var 6,2 litrar av reinum alkoholi í meðal fyri hvønn føroying árliga. Í 2015 var hon 6,4 litrar.
Handan hesi tøl sæst tann veruleiki, at rúsdrekkavanarnir eru nógv broyttir. Nógv meira veikt verður keypt enn sterkt, og fleiri njóta heldur enn bara at rúsa seg.
Vaksandi tollfrí søla
Minkar sølan av reinum alkoholi í Rúsdrekkasøluni, er øðrvísi við tollfríu søluni, sum hevur verið nógv vaksandi, serliga seinastu árini.
Sølan av tollfríum rúsdrekka í 2008 var 22.564 litrar av reinum alkoholi. Í 2010 var talið 21.422 litrar, og í 2015 vórðu seldir 34.930 litrar av reinum alkoholi tollfrítt.
Tollfría sølan av reinum alkoholi í spiritusi vaks úr 19.219 litrum í 2008 upp í 25.225 litrar í 2015. Sølan av reinum alkoholi í víni vaks úr 1.435 í 2008 upp í 8.417 í 2015.
Tollfría sølan er nú 1,2 litrar í meðal fyri hvønn føroying árliga. Hetta talið skal leggjast aftrat teimum 6,4 litrunum, sum hvør føroyingur drekkur í meðal árliga.
Tølini yvir tollfría sølu umfata tað, sum Rúsdrekkasølan og bryggjaríini selja til flogvøllin og skip til proviantering. Ongi tøl eru tøk yvir søluna sjóvegis annars.
At munandi vøkstur er í tollfríari sølu, nýtist ikki at merkja, at nýtslan er vaksandi. Talan kann vera um, at nógv tollfrí søla, sum fyrr var í Kastrup, nú verður avgreidd í Vágum.
Minkandi styrki í meðal
Hagtøl vísa annars, at alkoholstyrkin í meðal av spiritusi, sum varð selt í Rúsdrekkasøluni í 1993, var 42,5 prosent. Í dag er meðalstyrkin av spiritusi, sum selt verður, 34 prosent.
Meðal alkoholstyrkin av øllum seldum vørum í Rúsdrekkasøluni minkaði úr 20 prosentum í 1993 heilt niður í 10,3 prosent í 2015.
Eisini hesi yvirskipaðu tølini bera boð um broyttar vanar, og at sjálv alkoholstyrkin ikki longur hevur størsta týdningin fyri mong.
Samlaða sølan av rúsdrekka í alc. ltr. pr. íbúgva 15 ár og eldri 1993-2015
Søguligt greining av miðal styrki 1992 - 2015 - Spiritus / øll seld vøra
* hesi tøl umfata bert søla hjá Rúsdrekkasølu landsins
* hesi tøl umfata bert søla hjá Rúsdrekkasølu landsins


text:
Parkeringsmentan í Havn/
Í einum viðtali, sum eg hevði við kenda danska listamannin, John Kørner, undraði hann seg øgiligt yvir bilferðsluna í miðbýnum í Havn. Hann helt tað vera fantastiska løgið við einum so fittum, vakrum og lutfalsliga lítlum miðbýi, sum samstundis var so á tremur í bilum. Bilferðslan er aggressivt til staðar í býnum, helt hann, mann má allatíð vara seg fyri bilum, súkklarar eru í lívsvanda og summastaðni er enntá eingin gongubreyt. Tað var líka við, at hann spurdi um vit føroyingar ikki hava bein at ganga á, men tað hava vit jú júst sum teir mongu danir, ið koyra bil inni í miðbýnum í Keypmannahavn. Men eg skilji væl hvat hann meinar, John Kørner, tí miðbýurin stendur til at bresta av bilum og bilosi og ofta kemur tann tankin til mín, at býurin fyrst og fremst er til tey koyrandi. Til dømis, tá eg gangi eftir Bøgøtu, har eingin gonguteigur er. Men nú eru kanska broytingar í væntu. Sambært in.fo sigur Heðin Mortensen, at tey, sum koyra til arbeiðis í Havn í bili, ikki longur skulu sleppa at parkera í Skálatrøð, ella nakra aðrstaðni í miðbýnum, í staðin ætlar hann at fáa til vega fleiri stuttíðar parkeringspláss, sum ætlandi eisini skulu skaffa pengar í kommunukassan. Heðin Mortensen sigur, at tey, sum brúka bil til arbeiðis, skulu vísast til parkeringspláss í Gundadali og longur uppi í Havnini.- Vit hava gott og ókeypis samband við býarbussum, so tað ber væl til at koyra við bussi úr Gundadali, ella longur uppi í Havnini, oman í býin - ella fólk nýta høvi til at fáa ein friskligan gongutúr um morgunin. Borgarstjórin ásannar, at higartil hevur tað verið vónleyst at fáa løgting og landsstýri at gera tær neyðugu lógarbroytingarnar, sum krevjast, so at kommunan kann yvirtaka parkeringsviðurskiftini í kommununi. Í hesum sambandi verður tosað um at seta gjaldsparkering um verk, so tey, sum parkera, rinda fyri tíðina, tey parkera. Tað skilst, at borgarstjórin vil hava alla langtíðarparkering burtur frá miðbýnum. - Skálatrøð, og onnur parkeringspláss í miðbýnum og niðri í Havnini annars, skulu ikki verða upptikin av bilum, sum standa har fyri dagin, ímeðan eigarin er til arbeiðis. Heðin Mortensen heldur, at tey, sum brúka bil til arbeiðis, heldur skulu vísast til parkeringspláss í Gundadali og longur uppi í Havnini.
Øll nýhugsan viðvíkjandi miðbýnum er av sonnum tiltrongd, men sjálvandi mugu vit ansa eftir, at ikki taka lívið av tí lítla lívi, sum ænir eftir millum Kongabrúnna og Steinatún. Eg hugsi um handlar og frisørar og onnur, sum longu undir verandi umstøðum hava trupulleikar av parkering. Samstundis fegnist eg, tá tosað verður um at fáa bilarnar burtur av Skálatrøð, tí tað gevur mær vónir um ein nýggjan Tjóðpall. Helst eri eg ov optimistiskt, men tað ber væl til at hugsa alternativt og enntá listarligt viðvíkjandi trafikki og bilparkering. Fleiri býir brúka gjaldsparkering, sum verður staðsett í parkeringskjallarum ella parkeringstornum eitt sindur uttan fyri centrum, hesar parkeringsloysnir verða partar av kreativum býarætlanum. Hvat við at latið Trónd Patursson ella okkurt annað listafólk gjørt eitt býarmonument av einum parkeringshúsi í Havn, tað hevði ikki misklætt einum tjóðpalli ella?


text:
Spennandi íslendsk samtíðarlist í Norðurlandahúsinum/
Fríggjadagin klokkan 16 letur upp ein forkunnug framsýning í Norðurlandahúsinum við verkum hjá íslendsku listakvinnuni: Hekla Dögg Jónsdóttir.
Hekla Dögg Jónsdóttir ger samvirknar samansetingar, bólkar ella flokkar lutir, sum hava eitthvørt samband og sum saman skapa dialog millum ljóðskulpturar og video. Hennara verkætlanir hava fevnt um fýrverk gjørt úr ljóðkvæmum katodaljósum, ein frystan hyl mitt um summarið, pop-up-igloir, ynskibrunnar og gandakynstur. Hon er útbúgvin frá lærda listaháskúlanum í Íslandi í 1994 og hevur harumframt lisið á Städelschule Frankfurt í Týsklandi, California Institute of the Arts í Los Angeles og Skowhegan School of Painting and Sculpture í Maine, USA. Síðan 1999 hevur hon sýnt fram síni verk um allan heim. Hon hevur samskipað óteljandi framsýningar og starvast í løtuni sum professori á lærda listaháskúlanum í Íslandi.


text:
Tað hevur eydnast andstøðuni at billa fólkið inn, at best er at privatisera fiskiveiðurættindini soleiðis, at jú færri aktørar eru í vinnuni, jú betri.
Eisini hóast Høgni Hoydal hevur vunnið okkum størri uppisjóvarkvotur enn nakar annar landsstýrismaður í fiskivinnumálum nakrantíð! Hann hevur tó ikki selt hetta sum sítt egna projekt. Hann ger bara sítt arbeiði!
Arbeiðið hjá verandi samgongu heysta reiðaríini og føroyska vælferðarsamfelagið fruktirnar av í dag. Tíbetur! Men løgið nokk so er tað andstøðan, sum í veljarakanning fer avstað við rósunum.
Niðanfyri síggja vit hvussu kvoturnar hava verið fyri uppisjóvarfisk frá 2006.
Árini 2017 og ‘18 eru serstakliga góð fyri sildina, og 2015 til ‘18 fyri svartkjaftin. Makrelurin er heldur ikki so galin tó eitt vet verri, enn táið tølini vóru søguliga høg í 2011 til 2014.
Andstøðan fer avstað við rósunum, tí hon sigur, at vit mugu endiliga ikki selja 25% á uppisølu. Hon sigur eisini, at tað er ikki nóg mikið at lata verandi aktørar hava 75% av tí, sum teir høvdu í 2017.
Um vit hyggja at talvunum niðanfyri, hvat er so at óttast, um verandi aktørar sleppa at varðveita tey 75%, sum teir høvdu í 2017? Og hví er tað so ræðuligt, um man roynir at loyva øðrum framat, við at hesi kunna bjóða uppá tey 25%?
Andstøðan, serliga Fólkaflokkurin, sum miðvíst hevur viljað dustsogið flest øki í landinum fyri skip og fiskivinnurættindi, fer í dag avstað við flestu rósum. Tak bara Vágoynna, Norðstreym,
Suðurstreym, Suðuroynna og Sandoynna sum dømi. Fólkaflokkurin plagar at kalla tað øvundsjúka, tá ið man ikki unnir nøkrum fáum alt. Men, hvat kallar man so tað, tá ið man ikki unnir bygdunum kring landið eitt sindur?
Og so er Fólkaflokkurin eisini við til at oyðileggja umdømi hjá føroyskum reiðaríum. Føroysku reiðaríini gera eitt fantastiskt arbeiði, hetta eru undangongumenn sum fáa ringvirkningar í alt samfelagið. Men hóast hetta noyðast teir at leggja oyra til umdømi sum oligarki, miðsavning, privatisering av fiskirættindum osfr. Hví ikki lata reiðaríini verða sterk við góðum umdømi í frið. Lat teir hava nógv, men lat eisini onnur hava eitt sindur.
Fólkaflokkurin sigur, at flest øki í landinum ongi veiðirættindi skulu hava. Hesi rættindi skulu lutast út til ávís navngivin reiðarí, siga teir. Reiðarí, sum standa spyrjandi fyri hesa ovurstóru gávu, men sum sjálvsagt ikki siga nei-takk.
At enda vil eg vóna, at vit savnast um fiskiríkidømi okkara, og at vit sleppa undan at seta fólk upp í móti hvørjum øðrum.
Annita á Fríðriksmørk


text:
Milliardingurin Pinera vendir aftur sum forseti í Kili
Kili er so borgarligt og frílynt, at fólkið har hevur júst valt ein dugnaligan vinnulívsmann og milliarding, Sebastian Pinera, til forseta næstu 4 árini.
Kili er tað landið í Suðuramerika, ið riggar eina best, tryggjar sínum borgarum mesta persónliga, skattliga, rættaliga, sosiala, miðla og vinnuliga frælsi. Tí hevur Kili skjótasta búskaparvøkstur og sosiala framburð í heimspartinum.
Tað átti eisini at bøtt um møguleikarnar hjá Kili, at ein rættiliga fittur partur av kilenska fólkinum eru av týskum uppruna. Týskarar eru jú nakað fyri seg.
Búskapargongdin í Kili hevur verið góð, líka síðan Pinochet var forseti. Hann legði frá sær í 1989, tá hann eftir fólkaatkvøðu ikki slapp at stilla uppaftur.
Pinera vann hetta forsetavalið við tryggum meiriluta, 55% av atkvøðunum. Vinstrahalla mótvalevni hansara, Alejandro Guillier, fekk stuðul frá bert 45%.
Sebastian Pinera er væl kendur og lýddur í kilenskum politikki. Hann var forseti frá 2010-2014. Tá var stór framgongd í Kili, og hann fekk heiðurin fyri tað. Kilenar vildu fegin hava Pinera aftur eftir fyrra valskeið. Men kilenska stýrisskipanin forðar einum politikara at vera forseti 2 valskeið á rað.
Sum tann lýdni demokratur, milliardingurin er, bíðaði Pinera eitt valskeið, til hann nú hevði loyvi at stilla uppaftur. Hann er nú 58 ára gamal.
Valstríðið var hart, tí sosialistiska valevnið, Alejandro Guillier, fanst at tí høgravendi Pinera, tí hann er ríkmaður og sostatt óskikkaður til at stjórna einum fólkastýri. Men fólkið var ósamt við sosialistin og valdi milliardingin.
Pinera var nú heldur ikki mjúkur við vinstrahalla mótvalevnið og sammetti Guillier við politisku fyrimynd hansara Nicolas Maduro, ið hevur koyrt fyrr so ríka oljulandið Venezuela í knús við berari sosialismu, so har er hungursneyð.
Pinera hevur lovað at seta gongd aftur á tann stirvnaða kilenska búskapin, og fólk vita av royndum, at tey kunnu líta á hann.
Ein borgarligur stjórnarleiðari er í tráð við tíðarandan har á leiðini, tí grannalondini hjá Kili, Brazil, Argentina og Peru, hava nýliga valt høgravendar forsetar, tí teirra vinstrahallu undanmenn hava verið vanlukkuligir fyri londini, ið teir hava vanstýrt. Allir eru ákærdir fyri mutur og nakrir fingið dóm.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Countryrøddin hjá Alex er tagnað her
Prát við Virgar Dalsgaard
Prát við Virgar Dalsgaard
Sjúrður Højgaard við umbygdum barnavogni - allar Føroyar fáa vitjan
Bussur útav
Vit mugu tora at standa við okkara sannføring
Pól Huus Sólstein hugleiðir
Nýggju plakatirnar hjá Suffiu Nón eru komnar í handlarnar
Summarungdómsmøtir í Havn 2018
Tað villasta eg havi upplivað - hetta var heilt fantastiskt
Nærum liðugt við Grótbrúgv
Ein samandráttur frá Runutusk2018 - VIDEO
Mál útloysti jarðskjálvta
Flottir eru teir -myndatema
Klaksvíkar Býráð fer í dag at viðgera Sjósavnið
Vespureiðrið (81) - 18. juni 2018
Víkingur ynskir sær HJK Helsinki - bolt.fo
Prestur letur kaffistovu upp
Hagtøl geva ábending um at fiskimenn hava rætt
Ruth inn av seinasta túrinum fyri summarferiuna
Øll hini málini eru avgreidd frá tinginum
Hugnaløtan (25) - Gestur: Alfred Olsen
Samrøður frá Countryfestivalinum 2018
Jacob Vestergaard: Ótryggleikin í føroysku fiskivinnuni veksur fyri hvønn dag
Samband
Postboks 226
FO-600 Saltangará


text:
- Tíðindi, mentan og ítróttur
Færri klagur til Løgtingsins umboðsmann
Tað sæst í ársfrágreiðingini hjá Løgtingsins Umboðsmanni.
Umframt tær ítøkiligu klagurnar, sum umboðsmaðurin fekk í 2017, tók umboðsmaðurin 4 mál upp av egnum ávum.
Av hesum slagi av málum vóru 2 endaliga avgreidd við árslok 2017. Harumframt vórðu 3 mál avgreidd frá árunum frammanundan.
Av klagunum, sum vórðu avgreiddar, endaðu 11 við áliti, 33 klagur endaðu við einari aðrari viðgerð enn áliti, meðan 12 klagur vórðu avvístar.
Sí eisini


text:
Det Ferösche Compagnie við nýggjum leiki: Operation Valentine/
Føroyski sjónleikarabólkurin Det Ferøsche Compagnie (DFC) fer í summar undir eina nýggja forkunnuga sjónleika-verkætlan í Sjónleikarahúsinum í Havn.
Krígsárini 1940-45 undir lupp.
Allur heimurin broyttist undir II. veraldarbardaga og okkara lítlu oyggjar í norðuratlantshavi sluppu heldur ikki óskalaðar. 13. apríl í ár vóru 75 ár liðin, síðani bretsku hermenninir stiðju fótin á land í Føroyum. Operation Valentine, sum bretska hersetingin kallaðist, setti mong, mong spor í føroysku tilvitskuna og samleikan, bæði mentanarliga, hugsjónarliga, tjóðskaparliga, kensluliga og eisini og ikki minst á kærleiks-víðvøllinum.
Ongantíð áður hevur hetta so týðandi tíðarskeið fingið leiklistarliga viðgerð – uttan sjálvsagt skemtiligu scenurnar í Havnarmyndum í 80’unum við Kára Petersen sum herovasta og munnu fleiri enn minnast replikkina ”Eggs for choclate”. Nú fer DFC at varpa ljós á Operation Valentine og kunnu vit longu byrja at gleða okkum. DFC hevur leitað sær heimildafólk, sum enn liva og sum hava greitt frá upplivingum sínum frá krígsárunum. Hesar samrøður og hetta drúgva kanningararbeiði hevur sett nógvar nýggjar spurningar fram um hetta so týðandi tíðarskeið í føroyskari søgu.
Nú er bólkurin farin inn í arbeiðsrúmið og sum altíð hjá DFC verður arbeitt við tilfarinum í einum kollektivum skapanar-anda, har hvør einstakur lutur, hvørt tað eru tónar, tekstur, ljós, ljóð, leikur, pallur fáa somu tyngd. Hesa ferð hevur DFC fingið íslendska leikstjóran Egill Pállson at seta leikin saman í eini vallaragongd, har áskoðarin fer eina ógloymandi ferð aftur í tíð inn í Sjónleikarahúsið í Havn, sum nettup hevði ein serstakliga týðandi leiklut í hesi herseting. Leikurin verður framførdur í Sjónleikarhúsinum í Havn í døgunum frá 21. august til 6.september 2015. Leikurin hevur 16 ára aldursmark.
Det Ferösche Compagnie eru Kjartan Hansen, Kristina Sørensen Ougaard, Jens L. Thomsen, Kirsten Helgadóttir og umframt Egill Pállsson er í hesu verkætlan ljóssniðgevin Sonja Lea úr Danmark við og Gunnvá Zachariasen, sum er samskipari.


text:
- Publiceret den 07 novembur 2012
- Víst: 74174
Tað er lítið at ivast í, at í hvørji einastu bygd í landinum liva/livdu orð og vendingar, ið ikki røkka/rukku út um eingjargarðin. Soleiðis var eisini her í bygdini. Her fara vit sum frægast at royna at samla eitt sindur av hvørjum. Óivað er okkurt av hesum meira vanligt, enn vit billa okkum inn, og møguliga er okkurt óvanligari, enn vit billa okkum inn. Vit byrja her við nøkrum, ið vit hava liggjandi, men høvuðstankin er at samla orð og vendingar, sum vit halda vera serlig fyri Gjáar bygd. Skal hetta bera til, so mugu tit – kæru bygdarfólk – leggja høvdið í blot og lata okkum frætta, tí tað er synd, um hesir dýrgripir ikki koma eftirkomarum okkara til góðar.
Hesin ætlar sær ikki lágan sólargang. (Hesin ætlar sær ikki lítið).
Man lissir ikki ein útróðrardag fyri hoygging. (lissa , forsøma – t.d. arbeiði).
Nú lønkaði hann handa fiskin burtur á borði. (lønka, missa - av kleyvarskapi).
Fingu tit nakran fisk? Nei, tað var kantur í dag. ( kantur (t.d. á útróðri) – fingu lítið og einki).
Tað var tvídráttur á luftini í morgun! (tvídráttur = skýggini reka ímóti hvørjum øðrum – mjørkin heim eftir Fjallinum, men út gjøgnum Mjóhjalla).
Tann, ið ger vøkur sátubørn, fær vakra konu.
Tann, ið dugir væl at piða riv, fær vakra konu.
Nei, eingin seiður í kvøld - ólavsøkuvaml. (lítið at fáa av seiði um ólvasøkuleitið = ólavsøkuvaml).
Eftirgevandi høgætt gevur besta sýni á Slættaratindi
Hann er á villanum í dag. (á villanum = hann/hon leitar eftir lesull).
Tey plagdu at leggja ein bjóra inn í rotuskógvin. (bjóri = bót á rotuskógvi
Teir hava grivið eina úlvagrøv heimi á Heygunum. (úlvagrøv = djúp og ógvuslig grøv).
Hann er líri í kvøld. (líri = feita løn - sagt um tann, ið fekk yvirtíð undir vegarbeiðinum Gjógv/Eiði/Funning umleið 1960).
Nei, tær tosa ikki saman, har er kvarði. (kvarði = ósemja - (kvarði teirra millum).
Hann hevur fingið døgling í morgun, og nú sker hann upp. (døglingur = turkilag, farið av vindi; skera upp = taka hoyggið burturúr).
Eg vil altíð hava nokk av hoyggi pá beráð . (pá beráð = til at taka).
Eg haldi, at tey eldru vóru so nøjsom. ( nøjsom = (kravdu so lítið/nøgd).
Hann var gabbi í skúlanum. (gabbi = ófriðarligur (t.d. í skúlanum).
Hungur er besti kokkur.
Hann/hon er í eplunum. (tekur upp eplir/ella setur niður).
Um tú noktar 99 ferðir og játtar ta 100. ferðina, ert tú betur fyri enn hin, ið játtar 99 ferðir og noktar ta 100. ferðina .
Hasin hevur lítið undir húgvuni. (tápuligur)
Hann/hon er bet. (úttalast =be=d) (bet = Hann/hon er á heysinum/fallit)
Tað sær út til at orðið er komi úr fronskum, sí http://ordnet.dk/ddo/ordbog?query=bet
fra fransk bête 'bæst' fra latin bestia, udtales [ˈbeˀd
"Betydninger 1. ydmygende eller beklageligt resultat; nederlag Beslægtede ordbeta ...vis Beslægtede ordbeta ...skjul vis som grafik (eksternt link) Eksempler lidt af en bet lukningen af Maribo Sygehus som selvstændigt sygehus er en bet for Midtlolland LolFalFt89Lolland-Falsters Folketidende (avis), 1989. 2. mærkbart økonomisk tab Eksempler økonomisk bet Bet til Linnet. Anne Linnet skal grave dybt i sin pengetank for at betale et gigantisk underskud i .. Montmartre HernFbl94Herning Folkeblad (avis), 1994. 3. SPIL bøde eller indskud der skal betales når man har tabt i visse kortspil 3.aSPIL over- eller understik i forhold til en afgivet melding, for hvilket der betales en aftalt sum Går man ned i en Grand eller får for mange stik i en Nolo betales 2 jetons for den første bet og 1 jeton for hver yderligere bet fagb-spil91Peter Lund: Kortspilbogen - Gyldendal, 1991."
Reikurin stóð ikki rætt á honum í morgun. (Hann hevði gron).
Tag verden som et lån til andres kår at lette.
Knívurin lá í handdragnum. (handdrag = ein lítil skuffa/ eitt lítið rúm t.d. undir lokinum á útróðrarskríninum).
Nú skal eg skera tær ein lyklabita. (lyklabiti = tú skert t.d. ein stóran/góðan bita av einum turrum tjógvi og skert síðani nøkur hakk (tvørturum) í bitan, so at hann gerst lættari at tyggja. (hakkini minna um lykilin á hvølpalási)).
Tvætla ikki, hatta er eitt kufluhús. (kufluhús = eitt hús, har einki skil er á nøkrum).
Hann/ hon er ein klótufingur. (klótufingur = ein, ið einki dugir til hendurnar).
Gomul neytakona: Vit høvdu eina pelsu tvørtur um okkum, sum dyllan hvíldi á.
NB! (ein pelsa (kv) = eitt pelsi (h) - somu merking men ikki sama kyn.
Loppur gerast ommur eftir einari nátt.
Hatta segði hann/hon bara upp á viðbaravís. (viðbaravís - (útt. vibbaravís) – uttan at meina nakað við tað).
Ikki loysir tað seg at fara inn til teirra, tí har er súlynda. (súlynda = friður/tey hvíla seg).
Ansa eftir, so tú ikki fært spávla! (spávli = tað at skera spávølu upp í fótin, so at tú ikki fært hongt krovið upp).
Hann var so knibbutur at sparka. knibbutur = kringur og kvikur).
Nú vænti eg, at hann fer skjótt at glinsa. (glinsa?glynsa? = koma. Verður sagt um ein, sum plagar at støkka inn á gólvið dagliga - um somu tíð.
Vit fóru inn til okkara, og tey fóru inn til teirrara.
Vit veiddu síl, og vit veiddu lítlimurtar. (lítlimurtur = ternumurtur).
Hjá okkum fáa hundurin og kettan altið. (altið = avlopið av húsarhaldinum). kelda: Súsanna í Jógvansstovu
"Nei, eg havi ikki sæð nakað lív har í dag, tað hoyrist, at snilda er í húsunum." (snilda = búkilska).
"Nei, eg havi ikki sæð nakað lív har í dag, tað hoyrist, at drúllur er í húsunum." (drúllur = sera leyst lív).
Hann var eftir harum í dag, men hann var Sámal. (Sámal = fekk onga haru).
Hon skuldi skeinkja sær ein drekkamunn, men tá var Tummas í kannuni. (Tummas = tóm kanna).
"Handa ærin má takast, tí hon er so terrut um hálsin." (terrut = ber um hálsin (av elli)).
"Hetta er eitt fitilamb, tí tað hevur skalv á netjuni." (skalvur = tálgin liggur í aldum - ella sum skalvur).
"Nei! Ikki skalt tú krevja nógv av honum, hann brúkar minsta nummar av alpuhúgvu."
"Vilt tú ikki hava okkurt aftur í munnin?" ( = at taka rákan burtur, eftir at hava etið sterkan mat).
"Nei, nú fari eg at fáa mær ein uggara." (uggari = drekkamuður)
"Tá ið eg var smágenta (f. 1921), høvdu vit altíð jólakaku á jólum - og kanska eisini spruttur." (spruttur = vaniljukransar og tær longu)
"Kanst tú skritta mær ein svávulpinn?" (skritta = bresta)
--------------------------
Vær velkommen du ædle gæst,
for syndens skyld du kommen est,
i dette elende ned til mig.
Aldrig kan jeg fuldtakke dig.
(Hetta ørindið sungu tey á Brúnni, tá ið sólin kom aftur á Brúnna eftir ta drúgvu, myrku tíðina. Kelda: Frida í Ólastovu - eftir mammu sína).
-----------------------
Tað vóru nógv avstaðsfólk (affstassfólk) til jarðarferðina í dag.
"Nei, nú haldi eg, at eg fari at støkkja mær nakrar bøkkar." støkkja = velta (bundloysa), so svørðurin vendir niður.
Tá ið sílini hava lagt seg oman á grynkuna undir Brúnni, er kalvin komin inn á sandbotnin. (Klæmint Niðri í Geil).
"Eg sá, at lambið hjá gráu var litkað/likkað/liðkað!" (litkað/likkað/liðkað = hevði skræpu)


text:
Nýggj ritstjórn fyri Fróðskaparrit tikið við
Tey taka við eftir Dorete Bloch, sálu, og Elin Súsonnu Jacobsen, sum í heyst boðaðu frá, at tær fóru at leggja frá sær, tá rit nr. 61 var komið út. Tað kom út í februar 2015.
Ritstjórnin hevði sín fyrsta fund 10. mai. Har avgjørdi ritstjórnin saman við forlagnum Fróðskapi at halda fram við útgávuni av Fróðskaparritum sum higartil. Miðað verður eftir at geva út rit nr. 62 til aðalfundin hjá Fróðskaparfelagnum, sum verður í november 2015.
Eins og higartil skulu allar greinar javnlíkametast, áðrenn tær kunnu verða góðkendar til útgávu í Fróðskaparritum. Hetta kann taka fitt av tíð. Semja var tí um at heita á granskarar, sum ynskja at fáa greinar í Fróðskaparrit 62, um at boða ritstjórnini frá sum allarskjótast. Evstamark fyri at senda lidnar greinar til ritstjórnina er 1. august 2015.
Fráboðanir og greinar skulu sendast til teldupostadressuna frodskapur@setur.fo . Har ber eisini til at venda sær við spurningum um ritið.
Eitt av átrokandi málunum hjá nýggju ritstjórnini er at fáa ritið skrásett í ymsum dátugrunnum. Farið verður undir hetta arbeiðið beinanvegin. Uppá longri sikt er ynski at fáa ritið online við leypandi útgávu og open access. Hetta verður farið undir at kanna í leypi av árinum.
Fróðskaparrit er føroyskt vísindatíðarrit, sum er komið út í bók árliga síðani 1952. Nýggjastu bøkurnar fáast til keyps í bókabúðunum. Allar útgávur, uttan tann seinasta, síggjast eisini talgildar á heimasíðuni www.tidarrit.fo


text:
MM Fleyr fekk ein góðan start.
Tað var langtsíðani seinast, at Fleyr hevur vunnið í Fuglafirði í bestu deildini hjá monnum. Onkur vildi verða við, at tað vóru eini 5-6 ár síðani. Í gjár, sunnudagin 11.10.2015, eydnaðist tað tó liðnum úr Havn at vinna. 3-0 í settum, og við settúrslitunum 12-25, 23-25 og 23-25.
Undan dystinum vóru ÍF nakað skerdir, við at leikandi venjarin Boban Ilic var uttanlands í lestrarørindum. Fleyr var heldur ikki fullmannað. Rasmus Mortensen Potts var við á ferðini, men sat uttanfyri við skaða. Hárið sat tó perfekt á Kambsdali hendan dagin hjá Rasmussi, skal sigast. Tað gjørdi tað ikki hjá restini á liðnum, og tí eru tíverri ongar myndir frá dystinum.
Fuglfirðingar spældu í reyðum og Fleyr í bláum. ÍF legði út við at serva, og Fleyr stillaði upp við H2. Fróði og Rói byrjaðu á kantunum, Johan Arni og Niels Pauli á miðjuni, Bergur sum hevari, Uni á diagonal og Hjalmar sum libero. Fleyr kom illa frá byrjan í fyrsta setti. Aftur um 0-4 áðrenn fyrsta stigið kom til høldar, uttan at ÍF hevði nakað at bjóða í álopspartinum, men so byrjaði at ganga frægari. Fleyr kom upp á javnt, og liðini fylgdust síðani nøkur stig fram, áðrenn Fleyr liðið setti ferð á og fór undan fuglfirðingum. Álopspælið byrjaði at ganga frægari, og nógvar góðar servur frá serliga Róa og Fróða munaðu væl. Hjá ÍF riggaði minni væl, og tá móttøkurnar ikki komu nóg væl upp, høgdu fuglfirðingar torført við at koma við nøkrum aftursvari. Settið varð vunnið trygt 12-25.
Í 2. setti gjørdi Fleyr eina lítla broyting í uppstillinigini, við at Bogi kom inn á miðjuna. Stillað varð upp við H1. Fleyr tóktust at hava eina hampuliga leiðslu gjøgnum alt setti og álopsspælið út á kantarnar var eisini gott, men miðjan fekst ikki nóg væl við. Fleyr megnaði heldur ikki sama góða servutrýstið og ÍF tók eisini væl betri ímóti.Dómarnir, sum annars komu væl frá sínari uppgávu, dømdu fleiri tekniskar feilir, og spælarnir høvdu eitt sindur ilt við at finna linjuna. Hetta órógvaði nakað. Nakað inn í setti gjørdi venjarin hjá Fleyr, Kristian Mikkelsen, eina dupultinnskifting nakrar bóltar, við at seta Niels og Bjarna inn fyri Berg og Una. Hetta órógvaði ikki spælið stórvegis. Móti endanum gjørdist heilt tætt aftur, og ÍF vann seg upp á 23-24. Seinasta álopið átti tó Fleyr, sum avgjørdi setti við einum góðum smasji, áðrenn tað gjørdist óneyðuga spennandi.
3. sett valdi Kristian at gera nógvar útskiftingar. Hetta settið byrjaðu Jens Heri og Magnar á kantinum, Niels hevaði, Niels Pauli og Bogi á Miðgerði spældu á miðjuni, Bjarni Petersen var á diogonal og Hjalmar var libero. Úr triðja setti, er nógv positivt at taka heim við sær. Hóast nógvar broytingar, var spælið skilagott, og tær ferðirnar mótgongdin var, hálaði mann seg upp aftur. ÍF hevði leiðsluna tað mesta av settinum, men Fleyr hekk allatíðina við. Móti endanum gjørdist aftur javnt og Fleyr vann seg fram um. Kanska fyri fyrstu ferð í settinum. Tað var debutanturin í meistaradeildini hjá Fleyr, Bjarni Petersen, sum avgjørdi seinasta bóltin. Við støðuni 23-24 til teir bláu, átti liðið úr høvuðsstaðnum servuna og ÍF fyrsta álopið. Bólturin varð hevaður út til kanska besta álopsspælarin í deildini, Bárður Jacobsen, men har timaði og setti Bjarni blokkin perfekt, og so endaði bólturin í gólvinum hinumegin, og dysturin var hervið avgjørdur.
Samanumtikið ein góður dagur á Kambsdali. Á heimferðini vildu ungu mennirnir sleppa at hoyra alt hetta nýggja, men Jens Heri spældi Sputnik og Alan Jackson allan vegin suður aftur til Havnar. Komandi sunnudag er næsta royndin á skránni, tá nýggja liðið í deildini, Ternan, kemur á vitjan í Gundadalshøllini.
Koyr á Fleyr!


text:
- Tíðindi, mentan og ítróttur
Við kavaplógv frá Kollafirði til Vestmanna
Tak niður
Tað hevur kavað nógv í nátt og í morgun, og Landsverk hevur stongt nógvar vegir, meðan teir hava grivið. Eitt nú hevur Oyggjarvegurin, Gjáarvegurin og vegurin um Velbastaðháls verið stongdur.
Kavaplógvin, ið koyrir millum Kollafjarð og Vestmanna, hevur verið úti síðani klokkan 5 í morgun, og vit fóru ein túr við fyrrapartin í dag. Tá var framvegis nógv jarðrok. Landsverk heitir á bilførarar um at koyra varliga.
Tað var Óluva Zachariasen, sum var og gróv kava saman við Sonnhard Dalfoss frá Landsverki.
Enn hált um alt landið
Landsverk sigur um koyrilíkindini nú, at tað enn er hált um alt landið.
Tað er ikki koyrandi til Gjáar og Syðradals, men nú er koyrandi úr Havn til Kirkjubøar og Gomlurætt.
Eisini er koyrandi til Velbastaðar eftir gamla vegnum. Tað fýkur illa um Velbastaðháls.
Á Oyggjarvegnum er koyrandi til Norðadals úr Kollafirði.
Tað er nógv jarðrok í ælunum. Annars verður heitt á bilførarar um at koyra varliga.
Sí eisini


text:
Handilsátak í Istanbul
Dan Klein --- 02.03.2018 - 08:44
Í sambandi við, at fríhandilssáttmálin millum Føroyar og Turkaland er komin í gildi hevur landsstýrismaðurin í uttanríkis- og vinnumálum seinastu dagarnar staðið á odda fyri einum handilsátaki í Istanbul.
Við í ferðalagnum eru bæði útflutnings og innflutningsfyritøkur. Endamálið er at varpa ljós á føroyskar vørur í Turkalandi.
Vitjað hevur millum annað verið á størsta uppboðssølumarknaðinum í Europa, hjá fleiri innflytarum og handilsketum, umframt at fleiri innflytarar nýttu høvi at hitta føroysku fyritøkurnar á einum sonevndum business to business fundi.
“Vit merkja ítøkiligan áhuga fyri føroyskum vørum. At kalla eingin samhandil hevur verið millum Føroyar og Turkaland, tí høgi tollurin hevur verið ein forðing. Men nú føroyskar vørur hava tollfría atgongd, eru góð útlit fyri at knýta handilsbond millum Føroyar og Turkaland,” sigur Poul Michelsen, landsstýrismaður.
Fríhandilssáttmálin skapar eitt gott grundarlag fyri føroyskum útflutningi, og føroyskar vørur eru longu at finna á turkiska marknaðinum.
Føroysku fyritøkurnar sum tóku lut eru Pelagos, Varðin, Varðin Pelagic, Havsbrún og Bakkafrost, MBM og Bilrøkt.
Poul Michelsen skuldi eisini hitta turkiska búskaparmálaráðharran Nihat Zeybekci.


text:
National Football Conference
National Football Conference, er ein konferansa í NFL (National Football League) í USA. Har eru tvær konferansur (AFC og NFC), 16 lið eru úr báðum konferansum, og 6 lið úr báðum konferansum koma víðari til endaspælið.
Har eru 4 deildir í NFC, og tær eru deildar upp eftir øki.
NFC North Minnesota Vikings,Green Bay Packers, Chicago Bears og Detroit Lions
NFC East New York Giants, Philadelphia Eagles, Washington Redskins og Dallas Cowboys
NFC South Atlanta Falcons, New Orleans Saint, Carolina Panthers og Tampa Bay Buccaneers
NFC West Arizona Cardinals, San Francisco 49ers, Seattle Seahawks og St. Louis Rams


text:
Umboðsráðsfundur 2018
Klaksvík, tann 12. apríl 2018
Umboðsráðsfundurin hjá Norðoya Sparikassa verður hósdagin 26. apríl 2018, kl. 17:00 á Klaksvíkar
Sjómansheimi, Víkavegur 38, Klaksvík
Dagsskrá:
1. Val av fundarstjóra. Nevndin velur fundarstjóran
2. Frágreiðing nevndarinnar um virki sparikassans í farna ári
3. Framløga av grannskoðaðum ársroknskapi til góðkenningar
4. Avgerð um nýtslu av avlopi ella rindan av halli sambært góðkendum
roknskapi, íroknað tí av nevndini tilmæltu rentu á ábyrgdarpeningi
5. Val av limum í nevndina
6. Val av grannskoðarum
7. Uppskot frá stjórn, nevnd ella umboðsráðslimum
8. Ymiskt
Nevndin
Norðoya Sparikassi


text:
► Sáttmáli til prentingar
Sáttmáli
fyri fastlønt á fiskavirkjum
millum
Føroya Arbeiðarafelag, Havnar Arbeiðsmannafelag,
Havnar Arbeiðskvinnufelag, Klaksvíkar Arbeiðsmannafelag
og Klaksvíkar Arbeiðskvinnufelag
og
Føroya Arbeiðsgevarafelag
Partur 1 – Sáttmálaøki
§1 Sáttmálaøki
Hesin sáttmáli fevnir um fastlønt arbeiðsfólk á fiskavirkjum, sum fakliga eins væl og landafrøðiliga eru fevnd av økinum hjá Føroya Arbeiðarafelag, Havnar Arbeiðsmannafelag, Havnar Arbeiðskvinnufelag, Klaksvíkar Arbeiðsmannafelag og Klaksvíkar Arbeiðskvinnufelag.
Partur 2 – Løn og arbeiðstíð
§2 Almenn lønarviðurskifti
Stk. 1. Mánaðarlønin er tímalønin ásett í høvuðssáttmálanum x 173,33, ið er roknað sum 40x52/12
Stk. 2. Starvstíðarviðbøturnar í høvuðssáttmálanum eru eisini galdandi fyri henda sáttmála.
Stk. 3. Lønin verður útgoldin afturút eina ferð um mánaðin, í seinasta lagi 25. í mánaðinum.
Stk. 4. Arbeiðsgevari hevur skyldu at geva arbeiðsfólki sínum lønarseðlar, herundir útgreinaðar tímauppgerðir.
§3 Tímauppgerð
Stk. 1. Yvirtíðartímar verða førdir yvir á tímauppgerðina við tí virði, teir hava, umroknað til tímar.
Stk. 2. Grundarlagið undir tímauppgerðini er talið av tøkum arbeiðstímum í undanfarna mánaða, roknað soleiðis: tal av arbeiðsdøgum í undanfarna mánaða x 8, sum er tal av arbeiðstímum í einum degi.
Stk. 3. Undanfarni mánaði merkir í hesum førinum tíðarskeiðið frá 20. í undanfarna mánaða til 19. í inniverandi mánaða.
Stk. 4. Er talið av tímum í tímauppgerðini hægri, enn grundarlagið, sum gjørt er sambært stk. 2 og stk. 3, verða yvirskotstímarnir fluttir á tímauppgerðina.
Stk. 5. Er talið av tímum í tímauppgerðini lægri, enn grundarlagið, sum gjørt er sambært stk. 2 og stk. 3, verða undirskotstímarnir frádrignir tímauppgerðini. Hetta frádrag verður altíð tikið av elstu tímunum í tímauppgerðini.
Stk. 6. Avspáking skal fara fram innan 6 mánaðir eftir at avspákingartímarnir eru uppspardir. Arbeiðsgevari avger í samráð við arbeiðsfólki, nær avspáking kann fara fram.
Stk. 7. Tímar á tímauppgerðini, sum eru eldri enn 6 mánaðir, verða ávikavist útgoldnir ella afturhildnir í lønini.
Afturhald kann í mesta lagi svara til 10% av føstu mánaðarlønini.
Stk. 8. Til ber at gera frávik frá stk. 7 um arbeiðsgevari og arbeiðsfólk verða samd um tað.
Stk. 9. Tá arbeiðsfólk verður sagt úr starvi kann arbeiðsgevari mótrokna undirskotstímar í uppsagnarlønini. Eru fleiri undirskotstímar enn mótroknast kunnu í uppsagnarlønini, fella hesir burtur. Møguligir yvirskotstímar verða útgoldnir arbeiðsfólkinum.
Stk. 10. Tá arbeiðsfólk sjálvt sigur seg úr starvi, kann arbeiðsgevari mótrokna undirskotstímar í restlønarupphæddini/uppsagnarlønini. Eru fleiri undirskotstímar enn mótroknast kunnu í restlønarupphæddini/uppsagnarlønini, kann arbeiðsgevarin krevja, at arbeiðsfólki rindar hesar, tó í mesta lagi svarandi til 1 mánaðarløn. Møguligir yvirskotstímar verða útgoldnir arbeiðsfólkinum.
Stk. 11. Avmarkingarnar í stk. 10 er ikki galdandi, tá uppsagnartíðin í § 9 verður brotin av arbeiðsfólkinum.
§4 Forskotin tíð
Stk. 1. Fyri arbeiði forskotna tíð verða tímar taldir við hesum lutfalli:
Tá normalarbeiðstíðin er kl. 07-16
Millum kl. 16 – 20 1,10
Millum kl. 20 – 24 1,15
Tá normalarbeiðstíðin er kl. 08-17
Millum kl. 17 – 21 1,10
Millum kl. 21 – 24 og kl. 07 - 08 1,15
Tá normalarbeiðstíðin er kl. 09-18
Millum kl. 18 – 22 1,10
Millum kl. 22 – 24 og kl. 07 - 09 1,15
Stk. 2. Tíðin frá kl. 24.00 – 07.00 umframt arbeiði leygardagar, sunnu- og halgidagar verður altíð at rokna sum yvirtíð sambært § 9 í høvuðssáttmálanum.
Hesir tímar verða hildnir uttanfyri mánaðarliga grundarlagið í § 3, stk. 2 og stk. 3. Tímarnir verða tó ikki útgoldnir serstakt, men fluttir á tímauppgerðina og viðgjørdir sambært § 3.
Ásetingarnar í høvuðssáttmálanum um skiftisvakt og døgndrift eru ikki galdandi fyri fastlønt. Henda áseting forðar tó ikki fyri, at fastlønt arbeiða í skiftisvakt ella døgndrift saman við tímaløntum, men verða tó lønt sambært hesum sáttmála.
§5 Yvirtíð
Stk. 1. Verður arbeitt fleiri tímar enn mánaðarliga grundarlagið, sum er gjørt sambært § 3, verður yvirtíðin 35% fyri hesar tímar.
Til ber ikki at fáa viðbót fyri forskotna tíð og yvirtíð fyri sama tíma. Tí fellur ein møgulig viðbót fyri forskotna tíð burtur, um hesir tímar liggja omanfyri mánaðarliga grundarlagið. Ístaðin verður yvirtíð roknað.
Stk. 2. Verður arbeitt fleiri enn 10 tímar í ein dag, verður yvirtíðin roknað soleiðis
Fyrstu 2 tímarnar 35%
Fylgjandi tímarnar 60%
Hesir yvirtíðartímar verða hildnir uttanfyri mánaðarliga grundarlagið. Tímarnir verða tó ikki útgoldnir serstakt, men fluttir á tímauppgerðina og viðgjørdir sambært § 3.
§6 Parttíðarsett
Tímauppgerðirnar omanfyri verða fyri parttíðarsett roknaðar lutfalsliga, og yvirtíð verður roknað sambært § 4 og § 5.
Partur 3 – Setanarviðurskifti
§7 Setanarprógv
Setanarprógv verða givin sambært løgtingslóg um setanarprógv.
§8 Sjúka, frítíð og frídagar
Stk. 1. Undir sjúku fáa arbeiðsfólk dagpengar sambært løgtingslóg um dagpengar.
Stk. 2. Arbeiðsfólk, sett eftir hesum sáttmála, hava rætt til frítíð við løn, sum er hildin sambært løgtingslóg um frítíð, heruppií 1,5% í frítíðarískoyti.
Stk. 3. Halgidagar og skeivar frídagar annars verða hildnir sambært høvuðssáttmálanum. Hesir verða ikki frádrignir tímauppgerðini.
§9 Uppsøgn
Stk. 1. Fyri fastlønt arbeiðsfólk er uppsagnarfreistin frá arbeiðsgevara síðu:
Upp til 6 mánaða starvstíð eftir hesum sáttmála: 1 mánaði til ein 1. í mánaðinum,
frá 6 mdr. til 2 ára starvstíð eftir hesum sáttmála: 2 mánaðar til ein 1. í mánaðinum,
meira enn 2 ára starvstíð eftir hesum sáttmála: 3 mánaðir til ein 1. í mánaðinum.
Uppsagnarfreistin við uppsøgn frá arbeiðsfólkinum:1 mánaði til ein 1. í mánaðinum.
Uppsøgnin skal vera skrivlig fyri báðar partar.
§10 Aðrar ásetingar
Har annað ikki er nevnt í hesum sáttmála eru ásetingarnar í høvuðssáttmálanum galdandi.
Partur 4 – Gildiskeið
§11 Gildisskeið
Stk. 1. Hesin sáttmáli fær gildi 1. mai 2016 og kann sigast upp av báðum pørtum við 4 mánaða freist til ein 1. mai, tó fyrstu ferð 1. mai 2018.
Tórshavn, 6. mai 2016
Fyri Føroya Arbeiðsgevarafelag Fyri Føroya Arbeiðarafelag
Fyri Havnar Arbeiðsmannafelag Fyri Klaksvíkar Arbeiðsmannafelag
Fyri Klaksvíkar Arbeiðskvinnufelag Fyri Havnar Arbeiðskvinnufelag


text:
Maria Poulsen og Gamli Bókahandil í fagrasta summarblóma í miðbýnum í morgun. Og so nýggi svarti kassin millum tveir gular og ein bláan við farstøðina í Havn, avmyndaður í gárkvøldið og aftur í morgun. Ikki er tað pent (Myndir: Birgir Kruse)
Litir og litaval eru so ymisk í miðbýnum í Havn. Lukkutíð. Men nú svalliga summarið er yvir okkum, tykjast summir handlar at spretta, sum vóru teir blómur, ið fagna tí syndri av summari, okkara knattstøða loyvir. Meðan privata initiativið tykist royna at lívga um okkara stóru palett, tykist tað almenna at ganga hinvegin. Á hásumri hava Tórshavnar Havn og -kommuna sett ein svartan kassa millum tveir gular hjá Smyril Line og ein bláan hjá Strandferðsluni og Bygdaleiðum. Fyrsta og seinasta sjón hjá teim ferðandi, ið velja sjógvin. Fyri stuttum var ein ráðstevna um estetikk, fagurfrøði, í býnum og almenna rúminum yvirhøvur. Løgið, at tað almenna brúkar ein annan palett enn tey privatu. Man tað vera tí, at hann er ódýrari, skattafíggjaði paletturin í almenna rúminum? Spyrst, so livst.


text:
18. oktober 2007 varð bókin “Havsins hjarta” løgd fram úti í tí tá spildurnýggju kantinuni hjá landsstýrinum ytst úti á Tinganesi. Ikki var tað heilt av tilvild at bókaframløgan fór fram har, tí høvundurin er Gunnar Hoydal, rithøvundur og arkitektur, og hevur Gunnar staðið fyri innrættingini av kantinuni.
Staðið var eisini sermerkt á tann hátt, at her hevði pápi Gunnar, Karsten Hoydal, starvsstovu tá hann kom heim aftur eftir loknan lesnað.
Gramar hevur staðið fyri prentgerðini av “Havsins hjarta”.
Myndir frá framløguni síggjast her.


text:
Oddfríður Marni Rasmussen, rithøvundur
At vit hava fingið fleiri útbúgvin listafólk. At játtanirnar, hóast politiska mótstøðu, eru hækkaðar.
2. Hvussu metir tú korini eru hjá listini her á landi?
Korini høvdu verið betri, um vit settu Listaráð á stovn og gjørdu eina menningarætlan, ið hevði til endamáls at fáa listafólk í samband við ein listaáhugagan skara í útlondum og øvugt, at vit stuðlaðu soleiðis, at listafólk komu í samband við bestu útlendsku listina í Føroyum á føroyskum.
3. Hvat er tað besta, sum kundi hent fyri at givið tínum listaslagi betri kor?
Listin er nú eisini farin í holtur við eina sonevnda voxpopp kanning, sum allir miðlar við sjálvsvirðing koyra ígjøgnum av og á og sum gongur út uppá at spyrja øll møgulig fólk um alt møguligt. Listin hevur tó valt bert at spyrja nøkur listafólk tríggjar spurningar um list.
Vit seta eitt og eitt svar inn, men øll svarini síggjast undir evninum: Listavoxpopp.
(IS)


text:
Útisetar kunnu nú uppliva Klaksvík við Danny & The Veetos, fisk & kips frá Kósini, sild og makrel frá Christiani í Grótinum, onkrum leskandi frá Føroya Bjór og annað. Tiltakið verður í Føroyingahúsinum í Keypmannahavn
Hóskvøldið 20. apríl bjóðar Klaksvíkar kommuna øllum útisetum til eitt hugnakvøld í Føroyingahúsinum í Keypmannahavn, har tú kanst síggja, hoyra og smakka nakað av tí, sum Norðoyggjar hava at bjóða, og samstundis hoyra um vinnu- og bústaðarmøguleikar í Klaksvíkar kommunu.
Tiltakið er eitt upplagt høvi hjá útisetum at hoyra um møguleikarnar fyri at búseta seg og virka í økinum. Eitt nú fer Jógvan Skorheim, borgarstjóri, at greiða frá, hvussu kommunan støðugt strembar eftir at skapa fortreytir, sum gera tað enn meira lokkandi at búgva og virka í Klaksvíkar kommunu.
Nógv virksemi er í kommununi og harvið nógv arbeiðspláss. Á tiltakinum taka fólk lut úr lokala vinnulívinum, og fokus verður sett á verandi og framtíðar vinnumøguleikar í Klaksvík, umframt alternativar vinnumøguleikar og nýskapandi avbjóðingar innan vinnulívið í kommununi.
Ungi klaksvíksingurin Rógvi Biskopstø, sum í dag starvast hjá Christian í Grótinum samtakinum, fer at greiða frá sínum royndum at samstarva við vinnuna í lestrartíðini, og hvussu hetta kann gagna bæði vinnuni og tí lesandi.
Eitt eyðkenni við Klaksvík er eisini sterka íverksetaramentanin, bæði innan vinnu, mentan og onnur øki. Kommunan ynskir at vera framburðarvinarlig og hjúkla um tey góðu hugskotini. Tí fer Íverksetarahúsið at greiða frá, um møguleikarnar at skapa títt egna starv eftir loknan lestur.
Kommunan vónar at tiltakið kann skapa tilvit um vinnuna, virksemi og mentanartilboð í økinum, men ynskir samstundis eisini at geva útisetum møguleika at koma til orðanna, og tí verður møguligt á tiltakinum at seta spurningar umvegis netið, sum Jógvan Skorheim eftirfylgjandi svarar.
Tiltakið er skipað við smáum fyrilestrum, men harafturat ber eisini til at smakka Norðoyggjar. Kvøldið endar við einum braki, har tú kanst netverka og njóta fisk og kips frá JFK, royktan makrel og roykta sild frá Christiani í Grótinum og ymiskt drekkandi frá Føroya Bjór. Afturvið fært tú vælumtókta klaksvíksbólkin Danny and the Veetos.
Á tiltakinum kanst tú eisini tryggja tær pláss til Føroya størsta tónleikatiltak, tí Summarfestivalurin burturlutar fimm atgongumerki millum luttakararnar.
Tiltakið er ókeypis og verður hósdagin 20. apríl frá kl. 19:00 til 22:00 og øll eru hjartaliga vælkomin.


text:
Landsskjalasavnið Faroese National Archives
Postboks 1155
FO-110 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 26-01-2018
Festiprotokollir innihalda avskriftir av festibrøvum til kongsjørð. Tað var Fútin, sum skrivaði festibrøvini. Flest øll festibrøv ljóðaðu nøkulunda eins. Tað var ikki altíð, at tey vórðu førd inn í festiprotokollina. Festibrøvini til prestagarðarnar er ikki við í hesum festiprotokollum.
Tað var Fútin, sum umsat kongsjørð. Fútin kravdi tey avgjøld, sum leigarin/festarin skuldi gjalda til eigaran/kong/krúnu, fyri leigu av jørð (landskyld). Fútin kravdi eisini inn aðrar skattir. Føroyska landbúnaðarjørðin varð umsitin eftir norskari fyrimynd. Eftir siðaskifti varð umleið helvtin av jørðini kongsjørð (festijørð/leigujørð), meðan umleið helvtin varð óðalsjørð (ognarjørð).


text:
Bót og biti. Matur og matarhald í Føroyum
Bót og biti er um matmentan í Føroyum frá fornari tíð til í dag. Bókin lýsir tað, sum hevur ávirkað matmentanina og givið henni skap. Tað, sum hevur eyðkent gamla føroyska matmentan, er tað ræsta og tað turra. Tað “betra” fólkið í Føroyum var fyrst ávirkað av fremmandari matmentan, men so við og við er alt runnið saman í eina og somu matmentan. Við støði í føroyskari matmentan hevur føroyskur matstovumatur tey seinastu árini ment seg so nógv, at Føroyar eru vorðnar gastronomiskt áhugaverdar í altjóða høpi.
Bókin er ein lýsing niður í smálutir av einum mentanararvi, sum er um at hvørva orsakað av broyttum matvanum, og um hesar broytingar og rák í tíðarskeiðnum. Her eru lýsingar av matfeinginum, av goymsluháttum og matgerð, av húsi og máltíðum, av gerandis og høgtíðum. Eisini eru hugleiðingar um mat í breiðari merking. Harumframt eru einstakar uppskriftir, sum ikki hava verið at funnið á prenti áður. Tað eru nógvar myndir í bókini. At enda er ein drúgvur enskur samandráttur. Bókin verður ein týdningarmikil liður í at skjalprógva hendan partin av mentanararvi okkara og eitt gott amboð til framhaldandi gransking.
Jóan Pauli Joensen, føddur 30. apríl 1945, er mentanargranskari og søgumaður. Jóan Pauli Joensen hevur skrivað fleiri bøkur og greinir um føroyska fólkamentan, siðsøgu og søgu. Hann er doktari í søgu og siðsøgu og professari á Fróðskaparsetri Føroya. Hann hevur eisini verið rektari Fróðskaparsetursins og hevur havt eina røð av álitisstørvum. Bókin kemur út á 70 ára føðingardegi hansara.
Bókaverkið er til samans nærum 600 blaðsíður við nógvum myndum. Tað fæst til keyps í bókabúðunum fyri 400 kr.


text:
Mikudagin í síðstu viku vóru eg og Turið við Gjógv, men á vegnum norð løgdu vit at í Hósvík og heilsaðu upp á Búa og hansara familju. Jólatræið við Gjógv varð tendrað, og ljómlið spældi í bygdarhúsinum. Vit hongdu jólaperur í vindeyguni í Hoygarðinum. Vit fóru suður aftur beinanvegin, tí tað var kavi, og ein firnast eitt sindur Gjáaarskarð í kava.
Leygardagin gjørdu vit jólaprýði saman við børnunum. .
Sunnudagin vóru vit í kirkju. Og seinnapartin til familjukonsert, har Herbert sang í kóri. Sunnukvøldið var tað barnadansur í Tøkum lætt.
Mánadagin var hugnaløta við vaflum heima hjá mær. Stuttligt at síggja tey øll av og á.
Týsdagin var hagafundur í Dali, og Turið og eg brendu suður 17.20 og norður aftur eftir fundin.
Mikudagin vóru eg Magna damutúr.
Hósdagin var Bókastev á Suðuroyavegnum, og í dag var ferniseringin í Smiðjuni hjá Jórunn og Jóan Paula.


text:
BankNordik fer at seta sjálvtøku upp á Strondum
Seinastu tíðina hava vit dagført flestu sjálvtøkur okkara, soleiðis at tað eitt nú ber til at taka út evrur í 6 sjálvtøkum.
Í sambandi við dagføringina hava vit eisini mett um yvirskipaðu nýtsluna og tørvin á sjálvtøkum kring landið.
Hetta hevur m.a. við sær, at vit í næstum fara at seta upp eina nýggja sjálvtøku á Strondum.
Nýggja sjálvtøkan kemur í staðin fyri sjálvtøkuna, sum fyrr í ár varð tikin niður í sambandi við søluna av bankabygninginum í bygdini.
Varðveita sjálvtøkur kring landið
Undantikið tær broytingar, sum longu eru fráboðaðar, verða ongar aðrar sjálvtøkur fluttar ella tiknar niður.
Sostatt kunnu okkara viðskiftafólk vænta at varðveita tær sjálvtøkur, sum í dag verða brúktar kring landið.
kelda: www.banknordik.fo


text:
My kind of music #3
22. Februar 2013 - Una
Eg havi hesa seinastu tíðina havt eitt ting, har eg (næstan) bara havi lurtað eftir Led Zeppelin. Mín stóri kærleiki fyri Led Zeppelin byrjaði summarið 2011, tá eg ein heitan sunnudag var saman við besta vinmanni mínum. Hann legði plátuna Led Zeppelin III (frá 1970) á plátuspælaran, og vit sótu bara og chillaðu totalt. Eg bleiv endurmint á hendan fantastiska bólk, tá eg í vetur var og vitjaði eina vinkonu í Danmark. Hon koyrdi Black Dog á, og vit spældu við tankan um at stovna ein bólk við sama stíli, sum Led Zeppelin, tá hon einaferð flytir heim. Nær tað so verður (og um tað yvirhøvur verður nakað) er ein góður spurningur, sum eg ikki dugi at svara.
Her er mín persóligi favorittur, sum eg ongantíð kann fáa nokk av: Since I've Been Loving You.
Posted by Fjøllini Dansa at 14:20
Subscribe to: Post Comments (Atom)


text:
Vilmund Jacobsen 10.01.2017 (22:56)
Soleiðis gjørdi Elinborg Apol
Grannakaffi, sum Krabbameinsfelagið skipar fyri aftur í ár, verður vikuskiftið 11. - 12. mars 2017, og nú ber til at tekna seg um heimasíðuna hjá felagnum. Í fjør var Grannakaffi vikuskiftið 5.-6. mars, og umleið 100 vertir kring landið lótu dyrnar upp.
Á heimasíðuni hjá Krabbameinsfelagnum í dag greiðir Elinborg Apol frá, hvussu hon gjørdi, tá hon læt dyrnar upp fyri sínum nýggju grannum til Grannakaffi í fjør. Tey vóru tá júst flutt í grannalagið í Varðabú, og hon hugsaði, at hetta var eitt gott høvi at hitta grannarnar.
- Eg sendi eina innbjóðing heim til allar grannarnar, og eg legði eina innbjóðing út á Facebook-bólkin, sum grannalagið hevur. Familja og vinir vórðu eisini boðin, og tá avtornaði, vóru stívliga 30 fólk til Grannakaffi heima hjá okkum.
Hon sigur, at hóast plássið heima er avmarkað, so er hetta ikki avgerandi fyri, um tiltakið hepnast ella ikki. Heldur var tað óformella samskifti millum grannarnar, sum myndaði tiltakið henda leygardagin.
- Summir grannar kennast væl frammanundan, meðan onnur ikki hittast so ofta, men fyri okkum, sum nýliga vóru flutt í grannalagið, var tað sera positivt at fáa eitt prát við okkara nýggju grannar, sum eisini tóku væl undir við tiltakinum.
Elinborg Apol setti sær fyri, at tiltakið skuldi vera einfalt, og kjarnin í øllum skuldi vera spontana og óformella prátið millum grannar og vinir, og júst hetta heldur hon eydnaðist væl. Sjálvandi krevur tað nakað av fyrireiking at fáa so mong inn á gólvið í senn.
- Men, tú ger sjálv av, hvussu umfatandi tað verður. Bússan stóð í inngongdini saman við bókini "Okkara millum", sum henda dagin varð brúkt sum eitt slag av gestabók. Heldur enn at hava undirhald og marglætiskøkur hugsaði eg meira um, at hesir tímarnir saman við grannunum skuldu vera við góðum práti og nærveru, sigur Elinborg Apol.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
2. lið spælt sín annan venjingardyst
Nógv mál komu á Dungasandi í dag, tá vit fingu vitjan av B71. Dysturin endaði heili 4-3 eftir 2-1 í hálvleikinum. Rói Hansen varð stóri spælarin við 4 málum.
Byrjanaruppstilling: Jovan Radinovic-Panic; Hørður Egilsson, Uni F. Nielsen, Fríði S. Joensen, Niels Mouritsen; Hanus Nielsen, Bjarni Dalsgaard; Ásmund Hansen, Rói Hansen, Teitur Olsen; Georg Haraldsen.
Eyka (allir komu inn): Sjúrður Ellefsen, Bergur Jacobsen, Per Heinason.
Komandi dystir
Betri-deildin, 17. juni kl.
EB/Streymur - 07 Vestur
2. deild, 9. juni kl.
07 Vestur - ÍF
Kvinnur, 17. juni kl.
07 Vestur a - Giza Hoyvík
Fleiri
Betri Deildin
Stigatalvan
Málskjúttar
Málskjúttar


text:
03. Jun 2018
Týsdagin frá 17-19 verður 07 Vestur-dagurin, eins og undanfarin ár, í 07 Vestur-húsinum í Sørvági. Hugnalig og stuttlig samvera við ókeypis grill, millum børn, ung og vaksin, leikarar, foreldur og onnur.
23. Mai 2018
Hjá kvinnum hava bæði liðini spælt, B-liðið (myndin) sunnudagin við 1-0 sigri á Giza Hoyvík, og A-liðið í kvøld, við 2-0 sigri í toppdystinum móti AB/B71 á Sandi.
07. Mai 2018
Hóast vit vóru omaná í stórar partar av 2. hálvleiki og løgdu heimaliðið undir trýst, høvdu vit ikki tað, sum skuldi til, og tá 15 minuttir vóru eftir, avgjørdu skálamenn dystin við máli til 2-1.
30. Apr 2018
07 Vestur høvdu møguleikar at skora, men tóku ikki av, samstundis sluppu vertirnir ofta framat og tríggjar ferðir sluppu teir framvið Ivan, sum eisini bjargaði brotsparki.
24. Apr 2018
Í annaðkvøld kl. 18:00 byrjar kappingin um Løgmannssteypið fyri okkara viðkomandi, og lutakastið háttaði seg soleiðis, at vit møta Skála á útivølli.
24. Apr 2018
"Jamen, jeg har ikke tid..." Stop dig selv! Lige nu.
23. Apr 2018
Í næstum verður limagjaldið flutt sjálvvirkandi av kontu hjá teimum leikarum, ið skrásettu seg á mínrokning í fjør, og framvegis leika. Tey, ið ikki eru skrásett enn, melda til sjálvvirkandi gjaldsavtaluna á heimasíðuni, undir limagjald.
22. Apr 2018
Vit stóðu rímiliga væl og minkaðu um munin tá lítið korter var eftir, men tá so vertirnir øktu aftur løtu seinni, varð dysturin í roynd og veru avgjørdur. Brotspark tríggjar minuttir seinni fastsetti úrslitið til 4-1.


text:
Myndir frá oljufundinum í Løkshøll
Kjakfundurin um avbjóðingar við eini komandi føroyskari oljuvinnu gekk serstakliga væl. Bæði fyriskiparar, framløgufólk og luttakarar lótu ógvuliga væl at.
Fólk tóktust vera samd um, at meðan vinnan er væl fyrireikað til tann praktiska partin, so hevur politiska skipanin ikki verið nóg vakin. Eitt nú kom fram, at enn er eingin veruligur búskapargrunnur skipaður - og tað kann vera ov seint at skipa hann tann dag, oljan er funnin. Haraftrat vórðu onnur mál umrødd so sum, hvussu verður við øðrum vinnum, um ein føroysk oljuvinna verður veruleiki.
Javnaðarflokkurin á Fólkatingi takkar øllum luttakarum og framløgufólkum fyri ein góðan og gevandi kjakfund, sum vónandi hevur lagt lunnar undir arbeiðið at fyrireika føroyska samfelagið til eina framtíðar oljuvinnu.


text:
Treysti skipaði fyrrapartin fyri árligari Silvarenning í Klaksvík, har einir 55 rennarar luttóku, og var harav meginparturin børn. Líkindini at renna vóru sera góð hóast tað var eitt sindur kølið.
Gestablídni frá Norðoya Sparikassa var stórt. Í deildini, har tilmelding fór fram, var borðreitt við frukt, kaffi/te og øðrum góðum. Allir luttakarar fingu ein lítlan pakka, og hesuferð varð skipað soleiðis fyri, at øll børn 12 ár og yngri fingu heiðursmerkir fyri at luttaka. Tað gjørdi at bæði børn og foreldur blivu uppaftur betri nøgd við tiltakið.
Luttakararnir vóru ymsastaðni frá. Teir flestu úr Klaksvík, men eisini úr Havn, av Skála, av Viðareiði, úr Norðdepli, úr Fuglafirði og úr Leirvík.
Øll úrslitini síggjast niðanfyri


text:
Bjargaði 14 suðuroyingum
Mentan21-05-2018 - 09:19 - Jóanis Albert Nielsen
Komandi leygardag eru tað júst 50 ár síðan, at tvørasluppin Albert sakk í Vesturgrønlandi, og manningin varð bjargað undir sera truplum umstøðum av norska hvalaveiðiskipinum Lamas.
Hesa hending fara tey at minnast á Seglloftinum og í Pakkhús 5 á Tvøroyri, har skipað verður fyri fyrilestri og framsýning. Til staðar verður eisini familja og vinir hjá skiparanum á Lamas, sum eru komin til Føroyar at handa Pakkhús 5 stórfingnan lut.
Talan er um tommin hjá Albert, sum vanlukkudagin í ringum veðri, førdi 14 av manningini gjøgnum ísfylt hav til bjargingina umborð á Lamas. Eftir hetta brotnaði tommurin, og tríggir teir seinastu av manningini vórðu bjargaðir av skipsbátinum hjá Lamas.
“Tað er spennandi at fáa ein lut við so serstakari søgu til savnið. Ein kann jú siga, at hesin tommur átti lívið í 14 suðuroyingum”, sigur Rókur Tummasarson, ið stendur fyri Pakkhús 5.
Tiltakið byrjar kl 16.00 á Seglloftinum og er ókeypis. Tróndur Enni og Lív Næs spæla nøkur løg. Klaksvíksingurin Jóhan Henriksen, sum í nógv ár hevur havt stóran áhuga í søguni um Albert, fer at greiða frá, og borin verður fram takkarkvøða. Síðani verður tommurin handaður, og møguleiki verður at síggja tommin og eina framsýning um Albert í Pakkhús 5.
Meira kunning um tiltakið og Pakkhús 5 fæst á www.facebook.com/pakkhus5


text:
Kommunal vatnveiting: Skopun
Vatnreinsiverkið hjá Skopunar Kommunu er nútímansgjørt, og vatnið fer bæði ígjøgnum UV-filtur og sandfiltur.
Vatnmeistari er Hallmar Winther.
Tlf. 22 44 57.
Kommunal vatnveiting: Sandur
Vatnið á Sandi kemur av Traðarhamri. Vatnbrunnurin stendur á Líðarenda. Vatnið verður filtrerað og sóttreinsað við ultraviolettari stráling.Rólant Vidtfeldt er vatnmeistari, tlf. 225036.
Kommunal vatnveiting: Skálavík
Vatnið í Skálavík er filtrerað við sandfiltrum og posafiltrum síðani sóttreinsað við UV strálum. Vatni kemur undan Múlanum norðanfyri bygdina. Skálavíkar kommuna hevur sum fyrsta kommuna í landinum eina lidna spillvatnsskipan. Tað merkir millum annað, at allar áir og allir løkir í kommunnuni eru rein. Palli á Lava Olsen er vatnmeistari í Skálavík Tlf. 219221
Kommunal vatnveiting: Húsavíkar kommunu
Eru ivamál ella trupulleikar, kann ringjast til borgarstjóran.


text:
Danska svimjisambandið hevur í sínum nýggjasta tíðindabrævi tilvísing til hesa hagtalsviðgerð av HM í Shanghai í fjør, gjørd av Matt Hooper í World Swim Coaches Association, sum landsliðsvenjarin Paulus Wilderboer hevur sent teimum av hæddarlegu í Spania. Har eru áhugaverd dáta – men eitt sum fangar serliga mítt eyga, er listin yvir tær tjóðir sum rukku finalur, og tær sum ikki gjørdu.
Pál rakk sum kunnugt finalu í báðum kappingum sum hann luttók í, og er tí einsamallur atvold til at Føroyar eru millum tær 37 av 178 tjóðum sum komu minst éina ferð í finalu. Av tjóðum sum ikki komu í finalu kunnu nevnast: Argentina, Belgia, Bulgaria, Kroatia, Cuba, Egyptaland, Estland & Letland, Finland, Ísland, India & Pakistan, Iran & Irak, Írland, Jamaica, Mexico, Paraguay, Filipsoyggjar, Portugal, Rumenia, Slovakia, Turkaland, Uruguay. Og 117 aðrar 🙂


text:
04. Des 2012
Tunnilsdagin 8. desembur skipa 07 Vestur-stuðlar fyri einum stórum tiltakið í høllini á Giljanesi frá kl 10.00 – 18.00
03. Des 2012
Av misgávum er skeiv dagfesting á 07 Vestur-lutaseðlinum, ið júst er farin í umfer. Lutaseðilin verður drigin leygardagin í fimleikarhøllini á Giljanesið, har eisini stóra stuðlatiltakið verður.
27. Nov 2012
U21-landsliðsvenjararnir, Bill M. Jacobsen og Heðin Askham eru farnir undir fyrireikingarnar til komandi EM-undankapping, og okkara egni strýðsmaður er við. Eisini Eli Falkvard Nielsen, ið er uppvaksin hjá okkum er við.
27. Nov 2012
Staðfestingin av, at lopið frá 1. deild upp í Effo deildina er stórt, hevur fingið nevndina í 07 Vestur at leggja nógva orku í at finna rætta mannin at verja málið í næsta ár. Nú er maðurin funnin og sáttmálið undirskrivaður.
16. Nov 2012
Fyri fyrstu ferð í føroyskari søgu, verður í vetur skipað Futsal-kapping. Kappingin er í 8 umførum fyri dreingir U12, U14 og U16. Í morgin og sunnudagin vera umførini leikt á Giljanesi.
16. Nov 2012
07 Vestur hevur eisini gjørt avtalu við Jovan og Aristide um at taka enn eitt ár í felagnum.Jovan hevur verið við síðan felagið var stovnað, og Aristide tvey tey síðstu árini.
08. Nov 2012
07 Vestur og Piotr Krakowski eru í dag komin ásamt um avtalu fyri komandi kappingarár. Royndi venjarin leiddi liðið til uppflyting úr 1. deild í ár, og kemur sostatt eisini at standa á odda, tá vit skulu staðfesta okkara leiklut í EFFO-deildini komandi ár.
06. Nov 2012
Fyri 5 árum síðan varð boðið til stovnandi aðalfundar á táverandi Hotel Vágum, har nýggja felagið varð stovnað. Hesi árini hava stórt tal av leikarum, fjepparum, stuðulsfólki og stuðlum luttikið fyri at skapa karmarnar fyri fótbóltinum í økinum.


text:
Bræv Paulusar ápostuls til Rómverja, kapittul 10
Jødar vandnir um Guðs sakir, tó ikki við skynsemi
v1
Brøður! Tað er hjartans ynski mítt og bøn til Guðs, at teir mega verða frelstir.
v2
Tí at eg gevi teimum tann vitnisburð, at teir eru vandnir um Guðs sakir, men ikki við skynsemi.
v3
Tí at við tað at teir ikki kendu rættvísi Guðs, og royndu at seta upp sína egnu rættvísi, so góvu teir seg ikki undir rættvísi Guðs.
Lógarrættvísin og trúarrættvísin eru hvør mót aðrari
v4
Tí at Kristus er endin á lógini til rættvísi fyri hvønn tann, sum trýr.
v5
Tí at Móses skrivar, at tann maður, sum ger ta rættvísi, sum er av lógini, skal liva við hana.
v6
Men tann rættvísi, sum er av trúgv, sigur soleiðis: «Sig ikki í hjarta tínum: «Hvør vil fara upp í himin?» – tað er, til at flyta Krist oman, –
v7
ella: «Hvør vil fara niður í undirdýpið?»» – tað er, til at flyta Krist upp frá deyðum.
v8
Men hvat sigur hon? «Orðið er tær nær, í munni tínum og í hjarta tínum.» Tað er tað trúarorðið, sum vit prædika.
v9
Tí at um tú játtar við munni tínum, at Jesus er harri, og trýr í hjarta tínum, at Guð vakti hann upp frá deyðum, tá skalt tú verða frelstur;
v10
tí at við hjartanum verður trúð til rættvísi, men við munninum verður játtað til frelsu.
v11
Tí at skriftin sigur: «Hvør tann, sum trýr á hann, skal ikki verða til skammar.»
v12
Tí at ikki er munur á Jøda og Grikka; tí at hin sami er harri hjá øllum, fullríkur fyri øll tey, sum ákalla hann.
v13
Tí at hvør tann, sum ákallar navn Harrans, skal verða frelstur.
Evangeliið er boðað Jødum – sum roynast vantrúnir og tvørsintir
v14
Hvussu skulu tey tá ákalla tann, sum tey ikki trúgva á? Og hvussu skulu tey trúgva á tann, sum tey ikki hava hoyrt um? Og hvussu skulu tey hoyra, uttan at onkur er, sum prædikar?
v15
Og hvussu skulu teir prædika, uttan at teir verða sendir? Soleiðis sum skrivað er: «Hvussu yndisligir eru føtur teirra, sum boða gleðiboðskapin um hitt góða!»
v16
Men ikki vóru øll gleðiboðskapinum lýðin; tí at Jesaja sigur: «Harri, hvør trúði tí, sum hann hoyrdi av okkum?»
v17
So kemur tá trúgvin av tí, sum verður hoyrt; men tað, sum verður hoyrt, kemur gjøgnum orð Krists.
v18
Men eg sigi: Hava tey ikki hoyrt? Jú, vissuliga: «Út um alla jørðina er rødd teirra farin, og til endar heimsins orð teirra.»
v19
Men eg sigi: Skildi tá Ísrael tað ikki? Fyrst sigur Móses: «Eg vil gera tykkum ágrýtnar móti einum fólki, sum ikki er fólk, móti einum skilaleysum fólki vil eg birta vreiði tykkara.»
v20
Men Jesaja troystar sær at siga: «Eg varð funnin av teimum, sum ikki leitaðu eftir mær, eg eri vorðin kunnur fyri teimum, sum ikki spurdu eftir mær.»
v21
Men við Ísrael sigur hann: «Allan dagin rætti eg út hendur mínar móti einum ólýdnum og tvørsintum fólki.»


text:
Kórsamband Føroya
UM LIMAFELAGIÐ
Kórsamband Føroya er felagsskapur umboðandi kór kring alt landið, sum hevur til endamáls at virka fyri kórsangi at frama við tiltøkum sum:
-
árliga kórfestivalurinum (sum hevur 50 ár á baki í ár)
-
afturvendandi skeiðum fyri kórleiðarar
-
sangskeiðum
-
útgávum av nýggjum kórsangum
-
skipa fyri ólavsøkukórinum
Kórsambandið skipar á hvørjum ári fyri tveimum stórum tiltøkum: Kórfestivalinum og Ólavsøkukórinum. Kórfestivalurin var hildin 22 apríl, skipaður við felags- kóri og konsert við einstøku limakórunum, sum eru 15 í tal.i Leiðarin fyri felagskórið var Tóra Vestergaard og varð nýtt kórverk framført, umbiðið frá Tróndi Bogasyni. Ólavsøkukórinum í 2016 stjórnaði Ólavur Jøkladal, kórið var sera stórt – yvir 200 sangarar luttóku.
Kórsamband Føroya í Hoydølum
-
Konserthøll við góðum akkustikki
-
Upptøkuhøli til kórsang
-
Hølir til skeiðs- og fundarvirksemi


text:
Fyrsta vikuskiftið í februar fór ein stórur bólkur av badmintonleikarum tíl Íslands at luttaka í kapping í Reykjavík nevnd Reykjavik International Games stytt RIG.
Við í hópinum vóru eisini fimm næmingar úr Skúlanum við Løgmannabreyt. David Syderbø og Róar Frederiksen úr 5. flokki, Dávid F. Berg úr 6. flokki, Rúni Hammer úr 8. flokki og Bára Danielsen úr 9. flokki.
Tey stóðu seg sera væl í kappingini og vóru sum heild væl nøgd við sítt avrik.
Dávid F. Berg úr 6. flokki náddi heilt í finaluna, og spældi hann ein branddyst ímóti einum øðrum føroyingi. Dysturin endaði tíverri við einum 2-1 tapi, men Dávid var sjálvandi sera væl nøgdur at koma heim aftur við einum silvurheiðursmerki.
Øll eru tey samd um, at tey fegin vilja sleppa til hesa kappingina aftur eina aðru ferð - kanska longu um eitt ár.


text:
Tansania
Tansania (swahili: Jamhuri ya Muungano wa Tanzania, enskt: United Republic of Tanzania), ella Sameinda Lýðveldið Tansania er stórt land í Eysturafrika við umleið 41 mió íbúgvar. Í eystri hevur Tansania mark við Indiahav, í suðuri við Mosambik, Malavi og Sambia, í norðri við Kenja og Uganda og vesturi er Tanganyikavatn og Ruanda og Burundi. Almennu málini eru tvey í tali, enskt og swahili.
Tansania var til sum ríki, tá ið Tanganyika og oyggin Sansibar løgdu saman.
Innihaldsyvirlit
Søga[rætta | rætta wikitekst]
Upprunasamfelagið[rætta | rætta wikitekst]
Engaruka var sjálvbjargið landbúnaðarsamfelag í Tansania einar 160 km. vestanfyri Kilimanjaro. Lendið var bratt, so engarukar máttu laðað garð á niðaru síðu og fylla upp omanfyri, áðrenn teir bygdu sær hús. Búsetningarnar kundu vera upp ímóti 20 km2 í vídd, og í líðunum laðaðu teir langar bríkar at velta í. Bríkarnar vórðu gjørdar soleiðis, at laðað varð upp við gróti í niðara borði, og so varð fylt upp ájavnt garðin við leysum tilfari, mest mold, omanfyri. Vatn varð veitt á velturnar í gjøgnum steinsett ræsi úr Engarukaá. Grivið hevur verið út í bústøðunum síðan í 1960-árunum, og alt bendir á, at fólk hava búð har leingi. Enn veit eingin, hví engarukamentanin doyði út, men tað kann hava verið av liggjandi skerpingi, sum hevði við sær, at ógjørligt varð at dyrka jørðina. Fólk veltu t.d. korn og hirsa. Kornið varð knúst til mjøl í stórum mortara og baka til breyð. Engarukar búðu í rundum húsum av leiri og viði, og tey vóru takt við hálmi. Teir laðaðu grótgarðar uttan um bygdina at halda óbodnum gestum burtur. Húsini vórðu takt við síðum grasi, sum vaks tætt við húsini.
Uppreistur[rætta | rætta wikitekst]
Í øllum Afrika settu afrikanarar seg upp ímóti, at evropearar tóku land teirra, løgdu skatt á teir, eyðmýktu og eyðrændu teir, noyddu teir at gera tvingsilsarbeiði, snýttu og stjólu, fóru og ógvuliga harðliga fram og neyðtóku konufólk. Í Týska Eysturafrika (nú Tansania) var mótstøðan størst ímóti høgum skatti, tvingsilsarbeiði og skylduni at dyrka bummull, sum myndugleikarnir fluttu út. Ein andamanari segði seg kunna útvega vatn, sum vardi fólk fyri kúlum, og um alt landið gjørdu fólk uppreistur. Vatn eitur "maji" á swahili, og tí var uppreisturin nevndur Maji-Maji-Uppreisturin. Myndugleikarnir knústu uppreisturin í 1905, drupu oddamenninar og elvdu til hungursneyð. Hermenninir settu eld á grøði, akrar og bygdir, og teir fóru gjølliga til verka. Fleiri enn 200 000 fólk doyðu.
Politikkur[rætta | rætta wikitekst]
Til fyri stuttum var Tansania undir sosialististiskum stjórnarvaldi, ið til dømis eggjaði fólki at gera samvinnufeløg og at arbeiða saman í stórum ríkisriknum gróðrarlundum. Hóast summar av hesum verkætlanum eydnaðust væl, er Tansania nógv fátækari enn grannalandið Kenja og er gott dømi um, hvussu búsetingin er í einum fátækum landbúnaðarlandi - næstan alt fólkið býr á bygd.
Landalæra[rætta | rætta wikitekst]
Heimsins hægsta fríttstandandi fjall - tvs. fjall, ið ikki er partur av fjallarøð - er 5.895 metrar høgt, eitur Kilimanjaro og stendur í Tansania. Jøklar eru enn á toppinum, men væntað verður tíverri, at teir eru burturi um nøkur ár orsakað av heimsfevnandi upphitingini. Annars eru stóru nátturugarðarnir tann størsta turistattraktiónin í Tansania. Friðaðu økini eru full av fílum, sebrum, giraffum, leyvum etc, sum liva frítt, og sum til ber at eygleiða úr bili.
Fólkið[rætta | rætta wikitekst]
Um 120 fólkasløg búgva í landinum, tey flestu tala swahili, ið nú á døgum verður nýtt sum felagsmál mangastaðni í mið- og eysturafrika.
Fyrr búði fólkið í landinum spjatt í mongum smáum bygdum. Í 1970 skipaði stjórnin fyri eini verkætlan, ið hevði til endamáls at fáa fólkið at flyta saman í stórar bygdir, so at eini 250 húski fóru at verða í hvørjari bygd. At savnað fólkið meiri hevði við sær, at lættari og bíligari varð at útvega bygdunum skúlar, vatn og annað og at býta út handilstøð og sáðkorn. Nú á døgum búgva tríggir fjórðingar av fólkinum í Tansania á bygd, fleiri enn nakra aðrastaðni í Afrika.
Hygg eisini at[rætta | rætta wikitekst]


text:
Okkara Merkið um allan heim
26. mars 2016
Øll eiga at fegnast um, at Merkið - tjóðareyðkennið, ið allir føroyingar standa saman um - nú fer at veitra á 534 støðum kring um í heiminum
Skulu vit síggja og brúka nýggjar møguleikar ella stara okkum blind í trupulleikum, sum ikki eru til?
Hesin spurningur er aktuellur, nú allir stovnar ríkisins og sendistovurnar allar fara at vinda Merkið á stong á Ólavsøku.
Hetta, at okkara tjóðarmerki fer at veitra kring allan heim, gevur møguleikar, ið vit kunnu brúka til eitt gott endamál.
Eitt er, at Føroyar kunnu koma á breddan og vekja áhuga í Ríkisfelagsskapinum og – ikki minst – víðari úti í heimi, har ið 534 sendistovur í ríkinum fara at vinda Merkið í húnar hátt Ólavsøkudag.
Um vit brúka hetta rætt, eru eisini góðir møguleikar hjá ferðavinnuni og matvøruvinnuni at taka seg fram. Tær hava báðar undanvind og viðrák við sera góðum ummælum í altjóða miðlum fyri ávíkavist góð ferðamið og framúrskarandi mat og rávørur.
Tíverri eru tað ikki øll, ið fegnast um hetta átak hjá forsætisráðharranum, hóast tað vísir virðing fyri okkara tjóð og í seinasta enda eisini styrkir bondini í ríkinum.
Nei, summi vilja múlatrútin stara seg blind í trupulleikum, sum ikki eru til.
Ikki liggur tað í ílegum hjá tjóveldisfólki at standa saman. Klandur og konfliktir skulu koma fram um gott samanhald og samstarv í Ríkisfelagsskapinum.
Hví ikki vera við tí góða orðinum? Hví ikki fegnast um felags framstig? Hví ikki – saman við okkara samstarvsfeløgum í ríkinum – brúka møguleikarnar, sum nú bjóða seg fram?
Tað er pínligt at síggja, at umboð fyri Føroyar uppføra seg sum forkelað smábørn og gera tjóðini fyri skommum á Christiansborg. Púrt ongi úrslit koma burturúr fyri Føroyar, so sum Sambandsflokkurin á Christiansborg annars er kendur fyri at avrika og føra heim til lands.
Lat okkum frøðast um, at vit liva í heimsins besta landi, har hvør einstakur hevur størst møguligt persónligt frælsi. Veruligt frælsi fær øll tjóðin við at samstarva í Ríkisfelagsskapinum.
Tjóðin er ikki sonevnda “sjálvstýrisrørslan” ella tey, sum rópa um fullveldi.
Tjóðin eru vit. Fólkini í Føroyum. Menniskjuni, sum búleikast her.
Vit hava frælsi til at fáa okkum ókeypis útbúgving, seta búgv, koma í arbeiði og hava kjans til at arbeiða okkum upp. Hvør einstakur føroyingur hevur besta útgangsstøði fyri at smíða sær eydnuna góða.
Hetta kemur alt fram um misskilta tjóðarbygging, nationalismu og sjálvsøkin áhugamál hjá einstaklingum, sum vilja gera seg upp í almenna rúminum.
Lat okkum brúka nýggju møguleikarnar til at gera tað upp aftur liviligari í okkara fantastiska landi.
Bárður S. Nielsen
Formaður Sambandsfloksins
RN
Aftur


text:
Barbara Holm 11.10.2017 (09:25)
Nú er upp i 45 m/s og tað versnar
Veðurmátingarnar hjá Landsverki siga, at nú eru upp í 45 m/s á Norðradalsskari og aðrastaðni í landinum er ikki nógv frægari.
Á Oyndarfjarðarvegnum og á Gjáarskarði eru 33 m/s í skrivandi stund, meðan hann sigur 30 m/s á Høgareyni. Á Sandavágshálsi er somuleiðis upp í 33 m/s, meðan 28 m/s við Velbastaðháls og a Glyvursnesi.
Á Fámjinsvegnum og á Porkerishálsi er somuleiðis nógvur vindur, upp í 37 m/s. Landsverk heitir tí á varsemi í ferðsluni í morgun. DMI sigur, at veðrið versnar fram til um middagsleitið, og seinnaparturin skuldi verið frægari. Tað er tó ein stokkut gleði, tí forsøgnirnar siga, at tað aftur við harður vindur fríggjadagin.
in.fo fylgir málinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- 3Shares
Tað verður hervið gjørt kunnugt, at almennur býráðsfundur verður hildin hósdagin tann 22. februar 2018 kl. 19.00 í Mentanarhúsinum ovaru hædd móti bátahavnini við niðanfyri standandi dagskrá:
- Uppskot til leigusáttmála millum kommununa og P/F Vónina fyri lendi undir uttanumøki matr. nr. 239a á Enninum og tilmæli frá vinnunevndini í málinum.
- Mál viðvíkjandi broyting av gjaldskránni fyri Fuglafjarðar havn og tilmæli frá vinnunevndini í málinum.
- Mál viðvíkjandi semju við P/F Blikksmiðjuna um arbeiði á Stropanum og tilmæli frá fíggjarnevndini í málinum. Somuleiðis áheitan á býráðið um at veita eina eykajáttan til semjuupphæddina, við tað at neyðug játtan ikki er tøk á fíggjarætlan kommununar fyri 2018.
Fuglafjørður, tann 15. februar 2018
Fuglafjarðar býráð
Sonni á Horni
borgarstjóri


text:
Dálkandi virksemi kann vera ein hóttan ímóti náttúruni og til ampa ella vanda fyri fólk og fæ. Roykur, spillivatn, luktur og larmur eru dømi um útlát frá virkjum, sum kann elva til dálking ella ampar. Nátturan er ofta viðkvom, og tí er neyðugt at fyribyrgja og avmarka dálking. Hetta er staðfest í umhvørvisverndarlógini, sum krevur, at øll serliga dálkandi virki skulu umhvørvisgóðkennast.
Serliga dálkandi virki verða góðkend av Umhvørvisstovuni.
Síðani umhvørvisverndarlógin kom í gildið í 1989 eru umleið 110 virki í Føroyum umhvørvisgóðkend. Sí yvirlit yvir øll umhvørvisgóðkend virki her.
Vilt tú vita meira, so ring til Umhvørvisstovuna, tlf. 342400, ella send okkum ein teldupost us@us.fo


text:
Eingin nýskipan soleiðis at heimaflotin kann standa seg betur og er hetta tann parturin av flotanum í er ringast fyri sigur Jógvan Skorheim.
Men fer eftir øllum har tað gongur gott, men samstundis ger man einki fyri at hjálpa teimum í eru ringast fyri. Einasta nýbrot er, at vit nú skulu fara frá fiskidøgum til kvotur og er hetta tað sum vinnan als ikki ynskir.
Hvat hevur man gjørt fyri at tryggja fleiri rættindi til heimaflotan ?
Video 24.FO
Skoreim-Hogni2017Fiskivinna from 24fo.net on Vimeo.
Hvar í nýskipaninini eru møguleikar hjá heimaflotanum at styrkja seg spyr Jógvan Skorheim. Fiskimálaráðharrin greiðir frá at tað er ein sorgarsøga við botnfiskinum undir Føroyum. Og tosar um útróðrarflotan og eina betri stovnsrøkt so fáa vit betur fiskiskap eftir hýsu og toski, viðari sigur fiskimálaráðharrin at tey hava útvega nógv nýggj rættindi. Og meir enn undanfarnar samgongur hava megna. Og nú eru samráðingar og royna vit at fáa enn fleiri rættindi. Men sigur hann at enda, at stovnsrøkt kann bjarga heimaflotanum.
Skriva hevur Óli M. Lassen ábýrgdarstjóri á 24.fo og reiðari – Des. 2017


text:
Ingi Samuelsen
15.11.2017 - 07:54
Tíðindi > Uttanlands > Annað
Politisk óvissa valdar í suðurafrikanska landinum Sikbabvi, sum síðan 1980 hevur verið leitt undir harðari hond frá nú 93 ára gamla Robert Mugabe.
Herurin í Simbabvi avsannar í morgun, at hann hevur tikið valdið í landinum. Tað boðaði ein talsmaður fyri herin í eini sjónvarpsrøðu í statsligu ZBC-sjónvarpsstøðini, sum herurin hevur tikið valdið á.
- Hetta er ikki eitt hernaðarkvett. Vit vilja tryggja tjóðina um, at Hansara Hátign og familja hansara eru trygg, segði generalurin sambært AFP-tíðindastovuni.
Generalurin greiddi frá, at tað eru brotsfólk rundan um forsetan, ið fremja lógarbrot og skapa sosialan og búskaparligan ójavna.
- So skjótt okkara ørindi eru greidd, gerst alt vanligt aftur, sannførdi generalurin um í sjónvarpsrøðuni.
Sambært AFP vóru skot at hoyra nærhendis bústaðnum hjá Robert Mugabe í høvuðsstaðnum Harare, bert ein tíma undan, at sjónvarpsrøðan varð hildin. Eisini eru spreingingar hoyrdar í býnum, skrivar AP-tíðindastovan.
Fleiri hernaðarakfør eru at síggja í gøtunum í býnum, eftir at ovasti herleiðarin, Constantino Chiwenga, hevur hótt við at syrgja fyri at skapa politiskan frið í landinum. Hetta varð av forsetanum og viðhaldsfólkum hansara í gjár fatað sum ”landsskaðiligt virksemi”.
Tað var mánadagin, at Chiwenga generalur blandaði seg í stríðið, sum stóðst av, at Mugabe koyrdi varaforseta sín frá. Herurin hevur á áratíggjur verið amboðið hjá Mugabe at varðveita valdið í landinum, skrivar Reuters tíðindastovan. 93 ára gamli Robert Mugabe hevur verið forseti í Simbabvi síðan 1980.
Amerikanska sendistovan í Simbabwi hevur, sambært Reuters, biðið starvsfólkini um at vera verandi heima í dag. Sendistovan skrivar á heimasíðu síni, at hon hevur stongt í dag, og rátt verður á amerikanskum ríkisborgarum at lata vera við at fara út fyribils. Líknandi boð hevur bretska sendistovan sent út.
Robert Mugabe tók í farnu viku avgerð um at koyra varaforsetan, Emmerson Mnangagwa, frá. Forsetin ákærir hann fyri at royna at taka yvir valdið í landinum. Forsetin hevur sagt, at Mnangagwa skal hava brúkt gandakynstur fyri at koyra seg frá.
Mnangagwa hevur havt stuðul í herinum, og hevur verið hildin at vera tann natúrligi avtakarin hjá Mugabe. Nú er hann flýggjaður úr landinum. Síðani eru yvir 100 viðhaldsfólk hjá Mnangagwa revsað.